Rakyat Sabah, Jangan Lupakan Stephen – Setiausaha Publisiti DAP

KOTA KINABALU: Setiausaha Publisiti DAP Sabah, Phoong Jin Zhe berharap rakyat Sabah tidak melupakan jasa baik mendiang Menteri Kesihatan dan Kesejahteraan Rakyat Sabah, Datuk Stephen Wong ke atas setiap perjuangan pihaknya terhadap negeri ini.

Beliau berkata, pemergian mendiang Stephen selaku Pengerusi DAP Sabah itu merupakan kehilangan besar buat parti sekaligus jemaah menteri di Sabah di era kerajaan baharu.

Phoong yang juga Ahli Dewan Undangan Negeri Luyang itu berkata, Stephen, 65, mendedikasikan perjuangannya untuk membela rakyat Sabah dan tetap komited dalam membangunkan kementeriannya selepas menerima mandat susulan kemenangan ketika Pilihan Raya Umum ke 14 (PRU-14) lalu.

“Saya berharap, rakyat Sabah akan mengingati beliau (mendiang) dan saya akan memaklumkan kepada penyokong DAP supaya bertenang dan kita semua amat bersedih atas pemergian beliau dan kita akan memaklumkan mengenai status pengebumian kemudian.

“Beliau sihat sebenarnya, saya rasa mengenai keadaan sakit jantung mendiang, saya biarkan pihak hospital yang membuat makluman,” katanya.

Beliau berkata demikian selepas ditemui media di perkarangan di bilik Zon Kritikal dan Separa Kritikal Hospital Queen Elizabeth I (HQE I) hari ini.

Hadir sama membuat penghormatan terakhir ke atas mendiang adalah Ketua Menteri Sabah, Datuk Seri Mohd Shafie Apdal dan rombongan jemaah menteri serta pemimpin-pemimpin atasan DAP Sabah.

Terdahulu, mendiang difahamkan mengadakan aktiviti mendaki bukit di Tambaig Adventure Park, Kampung Duvanson, Putatan pada pagi tadi sebelum mengadu sakit dan dikejarkan ke hospital.

Bagaimanapun, beliau disahkan meninggal dunia dipercayai diserang sakit jantung namun tiada sebarang pengesahan daripada pihak perubatan setakat ini bagi menjelaskan kedudukan sebenar punca kematian mendiang.

Sementara itu, Stephen yang menyandang Ahli Dewan Rakyat atas kerusi Parlimen P.186 Sandakan sejak 2013 dan memegang jawatan sebagai lantikan Menteri Kesihatan dan Kesejahteraan Rakyat Sabah selepas PRU-14 lalu.

Dalam PRU-14 yang lalu, mendiang menang atas tiket DAP dengan majoriti 10,098 mengalahkan calon BN, Datuk Lim Ming Ho dengan jumlah keseluruhan 19,094 undi. – Ruzaini Zulkepli | Astro Awani


Yasin Sulaiman Kirim Salam Kepada Syed Saddiq, Bakal Didakwa Tanam Ganja Dalam Rumah

KUALA LUMPUR : Kirim salam kepada Syed Saddiq. Demikian pesanan penyanyi dan komposer Yasin Sulaiman kepada wartawan ketika tiba di Kompleks Mahkamah Petaling Jaya kira-kira pukul 10 pagi Khamis.

Yasin adalah individu yang ditahan kerana mengusahakan ‘ladang mini’ tanaman ganja di kediamannya di Kota Damansara pada 24 Mac lalu.

Penyanyi dan komposer itu akan didakwa mengikut Seksyen 39B dan Seksyen 6B Akta Dadah berbahaya.

“Kirim salam pada YB Syed Sadiq, minta dia segerakan kelulusan kanabis untuk perubatan di Parlimen,” kata Yasin kepada pihak media.

Sebelum ini mStar melaporkan kejayaan polis membongkar kegiatan komposer berkenaan menanam pokok ganja di kediamannya di Kota Damansara.

Dalam serbuan pada 24 Mac lalu, polis menemui 17 pokok dalam pasu disyaki ganja di salah sebuah bilik, balkoni rumah dan dalam almari baju.

Polis turut menemui dua plastik berisi ketulan mampat daun kering disyaki ganja seberat 214 gram, cecair pemusnah serangga, alat pengukur kandungan PH air, alat penyukat suhu, lampu, alat menyiram tanaman dan alat pengudaraan.

Rampasan itu dianggarkan bernilai sekurang-kurangnya RM10,200.

Suspek berusia 47 tahun itu didapati positif tetrahydrocannabinol dan mempunyai sejarah penglibatan dadah sekurang-kurangnya 10 tahun. Kes disiasat mengikut Seksyen 39B Akta Dadah Berbahaya 1952, sabit kesalahan boleh dihukum gantung sampai mati mandatori. – mStar

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah Akan Pastikan Projek Jendela Dilaksanakan Dengan Lancar – Hajiji

KOTA KINABALU: Kerajaan Negeri akan memastikan projek pembangunan di bawah Jaringan Digital Nasional (Jendela), satu usaha untuk memperluas liputan 4G dan meningkatkan kelajuan internet di Sabah, dapat dilaksanakan dengan lancar.

Ketua Menteri Datuk Seri Hajiji Noor berkata, ia kerana pada masa ini, liputan telekomunikasi digital di Sabah dilihat ketinggalan dengan beberapa kawasan masih dalam keadaan ‘gelap’ tanpa penerimaan internet.

“Sebahagian (di Pitas) terpaksa memanjat pokok hanya untuk mendapatkan liputan internet dan ada juga kes di Kampung Gusi, Ranau yang mana beberapa pelajar cedera apabila jambatan (gantung) terputus ketika mereka berkumpul untuk mendapatkan liputan internet.

Oleh itu, Jendela adalah inisiatif yang sangat baik oleh Kerajaan Persekutuan melalui Suruhanjaya Komunikasi dan Multimedia Malaysia (SKMM) kerana Sabah amat memerlukan liputan telekomunikasi yang lebih baik,” katanya dalam kenyataan pada Rabu.

Hajiji berkata demikian selepas memdengar taklimat oleh Pengerusi SKMM, Dr Fadhullah Suhaimi Abdul Malek menerusi sidang video mengenai program Jendela di Pusat Pentadbiran Negeri (PPNS) di sini.

Hajiji turut dimaklumkan bahawa Jendela akan dilaksanakan dalam dua fasa yang membabitkan pembinaan 41 menara telekomunikasi baharu, menaik taraf 924 stesyen pangkalan yang ada menerusi program Penyediaan Perkhidmatan Sejagat (USP) kepada 4G.

Sementara itu sebanyak 35 menara baharu dan 1,048 stesyen pangkalan di menara sedia ada juga akan ditingkatkan secara komersial oleh penyedia perkhidmatan untuk meningkatkan liputan 4G di negeri ini.

Sebanyak 190,115 premis di negeri ini juga akan diberi akses ke gentian optik.

Kesemua projek ini dianggarkan bernilai kira-kira RM2.5 bilion.

Sementara itu, Hajiji turut meminta SKMM agar berhubung terus dengan pejabat Ketua Menteri sekiranya mereka menghadapi masalah yang mengganggu proses pelaksanaan program itu.

Program Jendela yang diumumkan Perdana Menteri, Tan Sri Muhyiddin Yassin ada 29 Ogos lalu, adalah rancangan pembangunan infrastruktur digital selama lima tahun yang akan menjadi platform penambahbaikan komunikasi digital negara di bawah Rancangan Malaysia ke-12 (2021–2025), yang bertujuan memenuhi keperluan penyambungan digital dan mempersiapkan negara untuk peralihan secara beransur-ansur ke teknologi 5G.

Sidang video itu turut dihadiri Menteri Sains, Teknologi dan Inovasi Sabah, Datuk Yakub Khan dan Pengarah SKMM Sabah dan Labuan, Izani Othman.- AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pemandu teksi, penumpang bertumbuk [VIDEO]

SINGAPURA: Akibat tidak memulangkan baki wang mencukupi, seorang pemandu teksi dan penumpangnya bergaduh dan bertumbuk.

Pihak polis mengesahkan mereka mendapat tahu mengenai kejadian itu pada 14 November lalu yang berlaku di tepi jalan pada jam 8.35 malam waktu tempatan.

Sebuah laman web berita tempatan, Stomp melaporkan pada Isnin lalu bahawa seorang pembaca menghantar video kejadian kepada mereka.

Video itu menunjukkan seorang lelaki memakai baju kolar putih difahamkan pemandu teksi terbabit menumbuk seorang lelaki berkemeja-T putih dipercayai penumpangnya.

Lelaki itu mengelak tumbukan pemandu teksi dan menumbuk balas penyerang yang jatuh tersandar di teksinya.

Seorang lagi lelaki memakai baju kemeja-T berwarna hitam dilihat cuba meleraikan pergaduhan mereka.

Laman web Stomp melaporkan, pergaduhan mereka disebabkan baki wang, lapor portal The New Paper, hari ini.

Penumpang teksi dilaporkan memberi wang kertas S$10 (RM30.50) sebagai membayar caj lebih sedikit daripada S$8 (RM24.40).

Penumpang itu kemudian menerima balik baki lebih S$1 (RM3.05) dan tidak puas hati kerana menganggap sepatutnya menerima S$2 (RM6.10).

Ini menyebabkan pemandu teksi berkata sesuatu kepadanya yang mencetuskan pergaduhan itu, kata Stomp.

Difahamkan penumpang itu mengalami luka di bawah mata kirinya. Bagaimanapun, kecederaan disebabkan pergaduhan seperti itu tidak menyebabkan tangkapan dilakukan.

Tetapi, jika ada pihak yang tidak puas hati, dia boleh kemuka aduan kepada majistret, katanya lagi. – Agensi


Guna Kad Pengenalan Milik Orang, Palsu, 8 Pengawal Keselamatan Warga Filipina Dipenjara

KUALA LUMPUR: Lapan pengawal keselamatan warga Filipina dipenjara antara dua hingga 18 bulan masing-masing oleh lima Mahkamah Majistret di sini hari ini, selepas mereka mengaku bersalah menggunakan kad pengenalan palsu dan kad pengenalan milik orang lain dua hari lalu.

Mereka ialah Romi Jakira, Rijan Esnael, Razmie Alim, Sababon Insalon, Ambitun Absarun, Buyong Akalol, Askun Nahilun dan Asmarun Kilong yang masing-masing berusia 23 hingga 58 tahun.

Pertuduhan terhadap lapan lelaki itu dikemukakan di lima mahkamah berasingan iaitu di hadapan Majistret S Mageswary; Tawfiq Affandi Chin; Fardiana Haryanti Ahmad Razali; Wong Chai Sia dan Aina Azahra Arifin.

Ketika menjatuhkan hukuman, kesemua majistret turut memerintahkan setiap tertuduh menjalani hukuman penjara bermula dari tarikh tangkap pada 20 April lalu.

Bagi pertuduhan menggunakan kad pengenalan milik orang lain sebagai pengenalan diri, Rijan didakwa telah melakukan perbuatan itu di Stadium Merdeka, Jalan Stadium di sini pada 12.15 pagi, 21 April lalu.

Lelaki itu didakwa mengikut Peraturan 25(1)(o) Peraturan-Peraturan Pendaftaran Negara 1990 yang memperuntukkan hukuman penjara maksimum tiga tahun atau denda hingga RM20,000 atau kedua-duanya.

Bagi tujuh lagi tertuduh, mereka didakwa menggunakan kad pengenalan palsu sementara di Kompleks Kementerian Dalam Negeri Wilayah Persekutuan Kuala Lumpur dan Stadium Negara di sini antara 1.20 pagi dan 5 petang, 21 April lalu mengikut Peraturan 25(1)(e) Peraturan-Peraturan Pendaftaran Negara 1990 yang memperuntukkan hukuman sama.

Pendakwaan dikendalikan oleh Pegawai-pegawai Pendakwa daripada Jabatan Pendaftaran Negara (JPN) iaitu Mohd Zakuan Zakaria, Mohd Supian Abdullah dan Mohamad Riduawan Abdullah manakala kesemua tertuduh tidak diwakili peguam.

Sementara itu, Pengarah JPN Wilayah Persekutuan Kuala Lumpur Eris Jemadi Tajudin berkata, berdasarkan maklumat risikan, Bahagian Siasatan dan Penguatkuasaan jabatannya telah menjalankan Operasi Terancang Pemeriksaan Kad Pengenalan di Stadium Merdeka di sini, Selasa lalu.

“Hasil pemeriksaan itu seramai lapan pengawal keselamatan yang sedang bertugas di pondok pengawal Stadium Merdeka telah ditahan dan mengaku mereka berasal dari Filipina,” katanya dalam kenyataan hari ini.

Siasatan juga mendapati mereka memperoleh kad pengenalan palsu daripada ejen di Sabah sebelum menyelinap masuk ke Semenanjung Malaysia untuk bekerja sebagai pengawal keselamatan. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19: Warga Sabah, Sarawak Hanya Dikuarantin Sekali

KUALA LUMPUR: Individu daripada Sabah dan Sarawak yang menjalani kuarantin wajib di Semenanjung kerana pulang dari luar negara, tidak lagi perlu dikuarantin apabila kembali ke negeri mereka.

Menteri Kanan Keselamatan, Datuk Seri Ismail Sabri Yaakob, berkata seramai 1,290 individu daripada 11,947 rakyat yang dikuarantin, tamat menjalani tempoh berkenaan dibenarkan pulang.

Ismail Sabri berkata, daripada jumlah itu seramai 72 orang akan pulang ke Sarawak.

Katanya, pihak Agensi Pengurusan Bencana Negara (NADMA) akan menguruskan penerbangan pulang mereka ke Sarawak.

“Ramai yang dikuarantin ini datang dari Sabah dan Sarawak.

“Penghantaran pulang ke sana nanti diuruskan NADMA dan mereka tidak perlu lagi menjalani kuarantin apabila sekembalinya ke sana kerana sudah selesai ikuti kuarantin di Semenanjung,” katanya dalam sidang media selepas mesyuarat menteri bagi pelaksanaan PKP di Putrajaya dekat sini, hari ini.

Ismail Sabri berkata, hingga semalam sebanyak 190 pusat kuarantin beroperasi dengan seramai 16,653 individu sedang menjalani proses kuarantin wajib.

“Semalam seramai 573 rakyat Malaysia telah pulang ke tanah air dan telah dikuarantin wajib,” katanya. – BH Online


(VIDEO) “Nampak Sangat MK Tak Selesa” – Ambil Kesempatan Waktu Bergambar, Wanita Ini Kena Kecam Dengan Netizen

K-Clique adalah nama kumpulan hiphop yang sedang meningkat naik. Kumpulan ini memang mendapat perhatian para peminat seni tanah air dan tak kurang juga para gadis dari berbilang bangsa.

Bercakap mengenai gadis dan K-Clique, ada satu peristiwa yang berlaku semalam. Seorang gadis telah mencium salah seorang anggota kumpulan itu, MK. Cuba korang tengok sendiri video dekat bawah ni.

Ni macam amik kesempatan doh . Tak perlu kut sampai nak cium cium bagai . Menggodik lak ea . @hairiWhuuT pic.twitter.com/WvvD4SPIpd

— Avocado (@nrsymrzrn) September 28, 2019

Sapa yang tak terkejut bila orang yang tak dikenali buat macam tu. Admin tengok muka MK tu sangat tak selesa dari mula-mula perempuan tu datang duduk dekat sampailah habis video tu. Tapi sebab nak layan peminat punya pasal, layankan aje lah

Tak kisah lah sesiapun lelaki atau perempuan sekalipun, maruah diri sepatutnya dijaga. Bukan sesuka hati buat benda tak senonoh macam tu.

Tu lah admin pun perasan, terus berubah muka dia. Lain macam betul perangai perempuan tu.

Kann.. admin kesian gak dekat MK sebab dia jadi mangsa keadaan. Tak pasal-pasal busuk nama macam tu je

Yang ni admin no comment. Pasal jantina seseorang tu biarlah hanya diri dia dan yang menciptanya sahaja yang tahu.


Pelajar dibelasah kerana enggan main catur

LAHAD DATU: Hanya kerana enggan melayan permintaan bermain catur, seorang pelajar lelaki tingkatan satu dibelasah tiga lelaki termasuk rakan sekelasnya di luar kawasan sekolah di Desa Kencana, kira-kira 110 kilometer dari sini, kelmarin.

Dalam kejadian jam 5.30 petang itu, mangsa berusia 13 tahun dikatakan dalam perjalanan pulang dari sekolah sebelum dipukul seorang rakan sekolahnya dan dua lagi rakan suspek.

Mangsa ditumbuk dan ditendang hingga jatuh menyebabkan dia mengalami lebam dan bengkak di dahi serta di bahagian kepalanya, selain sakit di pergelangan tangan kanan.

Susulan itu, mangsa mengadu kepada bapanya sebelum mereka membuat laporan polis.

Menurut sumber, sebelum kejadian, ketika berada di dalam kelas, suspek yang juga rakan sekelasnya memanggil mangsa untuk bermain catur namun tidak mempedulikannya menyebabkan suspek marah dan hendak memukul mangsa.

“Ketika dalam perjalanan pulang, suspek bersama dua lagi rakannya memukul mangsa,” katanya.

Ketua Polis Daerah Lahad Datu, Asisten Komisioner Nasri Mansor ketika dihubungi mengesahkan kejadian itu dan suspek kemudian diberi kaunseling dan nasihat.


Pembantu Penyelia Ladang Felda Sahabat Ditangkap Disyaki Miliki Syabu

LAHAD DATU: Kelakuan mencurigakan seorang pembantu penyelia Ladang Felda Sahabat yang menunggang motosikal terbongkar apabila beg pinggang yang diperiksa menemukan 38.25 gram disyaki syabu.

Ketua Polis Daerah Lahad Datu Asisten Komisionar Nasri Mansor berkata, sepasukan enam anggota dari Bahagian Siasatan Jenayah Narkotik Daerah Lahad Datu yang sedang melakukan Op Tapis menahan suspek di simpang masuk kawasan perindustrian Layung, Jalan Tengah Nipah pada Rabu, kira-kira jam 5.45 petang.

“Semasa pemeriksaan tubuh badan suspek, beg pinggang berwarna putih susu berlogo ‘F’ yang dipakai oleh suspek ketika itu turut diperiksa.

“Di dalamnya dijumpai satu paket plastik lutsinar yang mengandungi empat paket plastik lutsinar berisi ketulan hablur jernih disyaki dadah syabu, 15 gulung kertas timah dan satu dompet berwarna kelabu di dalamnya mengandungi kad pengenalan diri suspek,” katanya.

Menurutnya, suspek yang kemudiannya menjalani ujian air kencing didapati positif dadah jenis methamphetamine dan tidak mempunyai rekod jenayah lampau.

Kes disiasat mengikut Seksyen 39A (2) Akta Dadah Berbahaya 1952 yang memperuntukkan hukuman penjara seumur hidup atau tidak kurang lima tahun penjara dan tidak kurang 10 sebatan.


Cikgu Lerry Bentang Inovasi di New York City

KENINGAU: Cikgu Lerry David, guru Bahasa Melayu Kolej Vokasional keningau telah membentang aplikasi mudah alih ciptaannya yang dinamakan “Bijak Karangan” di persidangan dalam talian yang berpusat di New York City, Amerika Syarikat, pada 16 Januari 2022.

Persidangan International Liberty Interdisciplinary Studies Conference tersebutkan menampilkan pembentang dari Eropah, Asia, Timur Tengah, Afrika dan Amerika Selatan.

Cikgu Lerry David membina aplikasi tersebut semasa sekolah ditutup pada tahun lepas untuk membantu para pelajar meneruskan pembelajaran mereka dirumah dengan cara yang lebih praktikal dan berkesan.

Dia pernah menerima geran berjumlah RM 2000.00 pada tahun 2021 melalui anugerah Cikgu Kickstart dan dia pernah membentang aplikasi ini di sebuah persidangan dalam talian yang berpangkal di Tokyo, Jepun, pada tahun 2020.

Pengarah KV Keningau, Encik Johari @ Jaibet Bin Sabin, menyatakan rasa bangganya dengan pencapaian Cikgu Lerry David yang membuktikan kebolehan guru-guru kita dalam bidang inovasi yang berunsurkan pendidikan.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost

Rakaman pembentangan Cikgu Lerry boleh diakses melalui pautan:


Kenaikan pangkat bukti kecemerlangan Fadil dalam kepolisan

TAWAU: Kontinjen Sabah berbangga dengan pencapaian bekas Ketua Polis Daerah (KPD) Tawau ACP Fadil Marsus yang dinaikkan pangkat ke jawatan kanan di Bukit Aman.

Fadil akan melaporkan diri pada 11 April sebagai Ketua Penolong Pengarah (D&C) Anti Pemerdagangan Orang/ Penyeludupan Migran (Atipsom) JSJ Bukit Aman dan memangku pangkat SAC.

Timbalan Pesuruhjaya Polis Sabah DCP Datuk Zaini Jass berkata Fadil, 44, sudah membuktikan kecemerlangannya dalam kepolisan di Sabah khususnya di Tawau.

“Perkembangan ini suatu peralihan positif KPD Tawau kerana beliau salah seorang KPD terbaik di Sabah dan kita bangga dengan kenaikan pangkatnya,” katanya.

Zaini berkata demikian sempena Majlis Serah Terima Tugas KPD Tawau daripada Fadil kepada Supt Nor Azizulkifli Mansor selaku Pemangku KPD Tawau di sini pada Isnin.

Beliau turut menyaksikan perjalanan Majlis Serah Terima Tugas Pengerusi Persatuan Keluarga Polis (Perkep) daripada Nurashidah Ishak kepada Syarmila Abd Latiff.

Mengulas lanjut, Zaini percaya pengalaman Fadil di Sabah khususnya di Tawau akan memberikan kelebihan kerana kes Atipsom antara kes yang menjadi tumpuan di daerah ini.

“Dia menggalas jawatan berkaitan Atipsom dan dia sudah tahu ‘asam garam’ jenayah Atipsom di Sabah khususnya di Tawau yang lebih memudahkan penugasannya.

“Sudah tentu dengan pelantikannya juga, kita berharap masalah Atipsom di Sabah akan dapat ditangani dengan lebih baik dan secara peribadi saya yakin beliau mampu.

“Kita yakin berdasarkan prestasi perkhidmatannya yang cemerlang semasa mentadbir IPD Tawau yang termasuk di antara daerah paling luas di Sabah,” katanya.

Menurutnya, legasi baik kepimpinan yang ditinggalkan Fadil menjadi satu cabaran kepada penggantinya tetapi beliau optimis dengan kemampuan Supt Nor Azizulkifli.

“Setiap cabaran itu harus dilihat sebagai peluang dan Pemangku KPD Tawau kena buktikan untuk meneruskan prestasi baik kerana IPD Tawau antara terbaik di Sabah.

“Banyak kekangan dan cabaran di Tawau, lebih-lebih lagi daerah ini tergolong antara daerah yang termasuk di kawasan Zon Selamat Timur Sabah (Esszone),” katanya.

Supt Nor Azizulkifli menyifatkan tugasnya sebagai suatu bentuk penghormatan dan berterima kasih dengan keyakinan yang diberikan kepimpinan Kontinjen Sabah.

“Saya harap mendapat kerjasama baik semua pegawai khususnya ketua-ketua jabatan, selain media dan masyarakat untuk meneruskan kecemerlangan IPD Tawau,” katanya. – Utusan Borneo


Artis mahu ‘mati’ kerana nasi tawar

JAKARTA: Artis Indonesia, Vanessa Angel yang ditahan kerana kes pelacuran dalam talian kini murung sehingga mahu ‘mati’ kerana tidak tahan menanggung derita terpaksa makan makanan dalam lokap yang digelar nasi cadong.

Menurut laporan media Indonesia, teman lelakinya, Bibi Ardiansyah, memuat naik status di Instagram mengenai keadaan Vanessa dalam penjara dengan menyatakan artis itu terseksa dengan makanan yang diberi di dalam sel tahanan Polis Daerah Jawa Timur.

“Sebagai rakyat Indonesia, saya ingin bertanya terutamanya wanita. Adakah hukuman penjara sesuai untuk Vanessa? Sudah hampir dua bulan dia diberikan nasi cadong, sehingga membuatkan dia hanya mahu mati! Ya Tuhan,” tulis Bibi Ardiansyah di Instagram.

Vanessa ketika ini ditahan dalam lokap sehingga kesnya dibicarakan nanti.

Tribun News bagaimanapun melaporkan, peguam Vanessa, Milano Lubis yang menolak dakwaan Bibi itu menyatakan artis itu hanya meluahkan rasa tidak puas hati dengan makanan diberi kepadanya.

“Mungkin ketika Bibi melawat Vanessa, dia dihidangkan dengan makanan yang tidak seberapa lalu mengadu kepada Bibi.

“Apa yang dimakan Vanessa sama dengan makanan yang disediakan Polis Daerah Jawa Timur untuk tahanan lain.” katanya. – Agensi


Sabah Kekalkan Syarat Pergerakan, SOP

KOTA KINABALU: Sabah masih mengekalkan syarat pergerakan dan prosedur operasi standard (SOP) yang dikuatkuasakan ketika ini walaupun statusnya berubah kepada Perintah Kawalan Pergerakan Bersyarat (PKPB) bermula lusa.

Ia termasuk mengekalkan kebenaran aktiviti merentas daerah dalam zon sama yang dilaksanakan sejak bulan lalu selepas kes penularan COVID-19 di negeri ini menunjukkan penurunan.

Jurucakap perkembangan COVID-19 Sabah, Datuk Masidi Manjun, dalam kenyataan medianya malam ini, berkata perubahan status daripada Perintah Kawalan Pergerakan Pemulihan (PKPP) itu mengambil kira situasi penularan COVID-19 ketika ini yang kembali menunjukkan peningkatan.

“Kerajaan negeri mengambil maklum keputusan Majlis Keselamatan Negara (MKN) untuk mengisytiharkan PKPB di beberapa negeri termasuk Sabah. Status PKPB bagi Sabah akan berkuat kuasa mulai 29 April ini hingga 17 Mei depan.

“Kerajaan negeri memutuskan untuk mengekalkan sekatan rentas zon seperti yang ada sekarang. Kerajaan negeri juga memutuskan untuk mengekalkan SOP yang ada sekarang bagi mempercepat usaha memulihkan sektor ekonomi selagi ia tidak menghalang usaha membanteras penularan virus COVID-19,” katanya.

Perubahan status kawalan pergerakan di Sabah itu diumumkan Menteri Kanan Keselamatan, Datuk Seri Ismail Sabri Yaakob ketika sidang medianya petang tadi.

Berikutan kenyataan itu, penduduk di Sabah masih boleh merentas daerah dalam zon sama, kecuali di kawasan yang dikuatkuasakan Perintah Kawalan Pergerakan (PKP) dan Perintah Kawalan Pergerakan Diperketatkan (PKPD).

Sebanyak enam zon diwujudkan di seluruh negeri bagi membahagikan daerah yang boleh direntasi, manakala sempadan setiap zon dikawal menerusi pelaksanaan sekatan jalan raya (SJR) oleh pasukan keselamatan.

Peningkatan kawasan dalam zon merah di negeri ini adalah antara punca status Sabah dikembalikan kepada PKPB, selain mengambil kira jumlah lokaliti dikenakan PKPD yang terus bertambah.

Masidi yang juga Menteri Kerajaan Tempatan dan Perumahan negeri, berkata setakat hari ini lapan daerah di Sabah berada dalam zon merah, manakala empat dalam zon jingga, diikuti sembilan daerah dalam zon kuning dan enam daerah dalam zon hijau.

“Daerah Kota Kinabalu, Tawau, Lahad Datu, Sandakan, Kunak, Papar, Putatan dan Kinabatangan berada dalam zon merah, manakala Tuaran, Penampang, Kalabakan dan Keningau berada dalam zon jingga,” katanya.

Beliau berkata, bermula esok empat lagi lokaliti baharu dikenakan PKPD di negeri ini iaitu Projek Perumahan Rakyat (PPR) Batu 2, Lorong Habib Abdul Rahman, Mukim Sri Tanjung, Tawau; PPR Batu 8, Jalan Apas, Tawau; Kompleks Abedon, Kinabatangan dan FELDA Umas, Kalabakan.

Sementara itu, Masidi berkata, sebanyak 82 kes baharu COVID-19 direkodkan di Sabah hari ini dengan Kota Kinabalu mencatat kes tertinggi sebanyak 27 kes, diikuti Tawau (21) dan Lahad Datu (9), manakala seramai 140 pesakit dilaporkan sembuh. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


33 Pegawai, Anggota Polis Sabah Positif Covid-19

KOTA KINABALU: Seramai 33 anggota dan pegawai Polis Diraja Malaysia (PDRM) di seluruh Sabah disahkan positif Covid-19.

Manakala seramai 232 lagi warga PDRM dikenakan arahan kuarantin sebagai langkah berjaga-jaga selepas dikhuatiri terdedah kepada jangkitan virus berkenaan.

Pesuruhjaya Polis Sabah, Datuk Hazani Ghazali berkata, tugasan polis sebagai barisan hadapan berpotensi besar mendedahkan warga PDRM kepada wabak berkenaan.

Bagaimanapun katanya, ia tidak melemahkan semangat pasukan polis untuk terus bertugas menjaga keamanan dan mengawal penularan wabak Covid-19.

“Statistik jangkitan Covid-19 dalam warga PDRM sentiasa berubah dari semasa ke semasa dan pernah satu ketika lebih 900 anggota dan pegawai dikuarantin.

“Begitu juga dengan anggota dan pegawai yang dijangkiti sebelum ini pernah mencecah seramai 72 orang,” katanya pada sidang media selepas merasmikan Kempen Derma Darah di Mes Pegawai Kanan Polis, Ibu Pejabat Polis Kontijen (IPK) Sabah, di sini, hari ini.

Hazani berkata, setakat ini, hanya seorang anggota yang meninggal dunia selepas dijangkiti Covid-19 iaitu dari Ibu Pejabat Polis Daerah (IPD) Sandakan bulan lalu.

“Untuk makluman, polis sendiri pun ada positif Covid-19, dan laporan setakat ini merekodkan seramai 33 pegawai dan anggota positif Covid-19 manakala 232 sedang dikuarantin.

“Ini membabitkan keanggotaan pelbagai pangkat di seluruh Sabah. Bagaimanapun keadaan semua mereka stabil,” katanya.

Sementara itu, Hazani berkata, kes jenayah rompakan di laut menurun sejak akhir-akhir ini namun masih berlaku membabitkan beberapa kes yang berjaya diselesaikan.

Katanya, begitu juga cubaan pendatang asing tanpa izin (Pati) masuk ke negara ini namun ketangkasan pihak berkuasa dalam menjalankan Op Benteng berjaya mengawalnya dengan baik.

“Berlaku dua tiga kes di laut dan kita berjaya menangkap suspek untuk kes di Semporna dan merampas sepucuk pistol yang digunakan dalam rompakan.

“Kita akan terus bekerjasama dengan Kawasan Keselamatan Khas Pantai Timur (ESSCOM), Angkatan Tentera Malaysia (ATM) dan Agensi Penguatkuasaan Maritim Malaysia (APMM) dalam menjaga perairan Sabah,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Ingkar PKP, Dua Beradik Di Lahad Datu Dipenjara 2 Bulan Denda RM1,000

LAHAD DATU: Dua majikan yang juga adik beradik masing-masing dijatuhi hukuman penjara dua bulan dan denda RM1,000 di Mahkamah Majistret Lahad Datu hari ini, selepas mengaku salah membuka premis yang tidak perlu ketika Perintah Kawalan Pergerakan (PKP).

Majistret Ryan Sagirann Rayner Jr menjatuhi hukuman itu terhadap Ng Khim Weng, 50, dan Ng Kim Chuah, 47.

Mengikut kertas pertuduhan, dua lelaki itu secara bersama pada 28 Mac 2020, jam 11 pagi bertempat di Rintisan Hijau Sendirian Berhad, Jalan Dam, didapati dengan sengaja membuka premis perkhidmatan yang tidak perlu.

Perkara itu seperti dinyatakan dalam Jadual Peraturan 2 Peraturan-Peraturan Pencegahan dan Pengawalan Penyakit Berjangkit (Langkah-Langkah Di Dalam Kawasan Tempatan Jangkitan) 2020, dalam satu kawasan berjangkit tanpa kebenaran bertulis daripada Ketua Pengarah.

Ia memperuntukkan hukuman denda tidak lebih RM1,000 atau dipenjara tidak lebih enam bulan atau kedua-duanya.

Kedua-dua tertuduh yang tidak diwakili peguam kemudiannya merayu agar hukuman dikurangkan.

Kes dikendalikan Timbalan Pendakwa Raya, Risal Abd Fikkah.

Terdahulu, pada Sabtu lalu, kedua-dua tertuduh ditangkap di premis penyimpanan perkakasan rumah berkenaan kerana beroperasi seperti biasa dan melanggar PKP. – Harian Metro


Rakyat Susah, Di Mana KWSP?

Awang pelik juga kenapa kerajaan beria-ia tak galakkan pengeluaran akaun satu KWSP bagi rakyat yang memerlukan.

Memang betul wang itu untuk simpanan hari tua. Ada kemungkinan jikalau pengeluaran dibuat sewenang-wenangnya, ada kesan di masa depan.

Hal pengeluaran akaun satu itu nampaknya dibangkitkan juga oleh Tan Sri Perdana Menteri. Tentulah hal itu jadi serius sampai beliau sendiri terpaksa bagi nasihat. Apakah pencarum banyak yang dah keluarkan duit mereka?

Awang cuma nak ingatkan Menteri Kewangan dan mereka yang bertanggungjawab pada KWSP, sekarang zaman susah. Banyak sudah ditulis tentang kesan pandemik koronavirus (Covid-19) pada ekonomi.

Kerajaan pun akui banyak syarikat gulung tikar dan ratusan ribu telah hilang pekerjaan.

Khabarnya mereka yang dalam kumpulan B40 yang paling teruk terutamanya wanita dan ibu tunggal.

Bukan mereka sahaja, daripada kumpulan yang lain pun tak kurang derita. Tambahan pula, pusat ekonomi utama negara, Wilayah Persekutuan Kuala Lumpur dan Selangor terpaksa hadapi Perintah Kawalan Pergerakan Bersyarat (PKPB) dua minggu lagi.

Kata orang, sudah jatuh ditimpa tangga. Biarlah rakyat gunakan sumber yang ada pada mereka. Inilah masanya KWSP tolong cari jalan bantu rakyat, bukan menutup peluang rakyat nak keluarkan wang sendiri. – SINAR

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Suspek Kes Tembak Di Pulau Gaya Dikenalpasti Sebagai ‘Kacang’ Kini Diburu Polis

KOTA KINABALU: Polis mengesahkan motif di sebalik kejadian lelaki melepaskan tembakan hingga tiga lelaki termasuk dua kanak-kanak cedera di Kampung Lok Urai, Pulau Gaya, kelmarin disebabkan masalah peribadi.

Ketua Polis Daerah Kota Kinabalu, Asisten Komisioner Habibi Majinji berkata, berdasarkan siasatan sebelum kejadian tembakan itu, suspek dikenali sebagai Kacang@ Munding, 30-an, mengeluarkan perkataan ugutan kepada mangsa berusia 36 tahun.

“Motif masih siasat namun kemungkinan besar di antara mangsa dengan suspek lebih bermotifkan peribadi disebabkan sebelum kejadian tembakan itu, suspek mengugut mangsa dengan perkataan ‘jika kau berani, keluar’ sebelum suspek melepaskan tembakan.

“Ketika itu, suspek berada di perahu manakala mangsa berada di atas jambatan di Kampung Lok Urai dan berlaku tembakan terus menuju ke arah mangsa dalam jarak 10 ke 15 meter,” katanya.

Beliau berkata demikian ketika ditemui media selepas Program Watika Perlantikan Pengawas di Sekolah Kebangsaan (SK) Sri Gaya, di sini, hari ini.

Mengulas lanjut mengenai kedudukan suspek, Habibi berkata, suspek sudah dikenal pasti sebagai Kacang@ Munding, dan masih berada di sekitar Pulau Gaya.

“Suspek masih di situ (sekitar Pulau Gaya) tidak keluar lagi dan kita sedang memburu suspek terbabit.

“Operasi bersepadu sedang dilakukan dengan kerjasama semua elemen dalam Polis Diraja Malaysia (PDRM) terutama Bahagian Siasatan Jenayah Ibu Pejabat Polis Daerah Kota Kinabalu dan kerjasama Bahagian Siasatan Jenayah Khas (D9) Ibu Pejabat Polis Kontinjen (IPK) Sabah serta dibantu Pasukan Polis Marin (PPM).

“Sejak kejadian itu lagi kita telah menjalankan operasi bersepadu… InsyaAllah dengan kerjasama semua elemen ini, polis akan dapat memberkas suspek dalam tempoh terdekat,” katanya.

Sementara itu, Habibi meminta masyarakat yang mengenai atau melihat suspek supaya memberi kerjasama dengan memaklumkan kepada bilik gerakan IPD Kota Kinabalu.

“Dengan bantuan masyatakat dan risikan polis, kita akan dapat memberkas suspek dalam tempoh terdekat ini,” katanya.

Kes disiasat mengikut Seksyen 307 Kanun Keseksaan kerana cubaan membunuh.

Dalam kejadian jam 7 malam kelmarin, suspek menembak tiga lelaki termasuk dua kanak-kanak di atas jambatan Kampung Lok Urai, Pulau Gaya.

Dua mangsa berusia 36 dan 10 tahun parah manakala seorang lagi kanak-kanak berusia tiga tahun cedera ringan. – SabahNewsToday


Lelaki Mabuk Belasah & Penggal Kepala Bayi Berusia 8 Bulan Tanpa Sebab

Seorang lelaki berumur 48 tahun dijatuhkan hukuman mati di Belarus kerana membelasah dan memenggal kepala bayi perempuan berusia 8 bulan.

Viktar Sharhel dihukum mati oleh skuad penembak kerana membunuh Anna, anak kepada rakannya, Natalya Kolb, 26, di rumah mangsa.

Natalya yang juga didakwa bersubahat dalam kes pembunuhan itu dijatuhkan hukuman penjara selama 25 tahun.

Pada hari kejadian, Viktar dan Natalya sedang minum minuman keras, sebelum bapa mangsa, Leonid Kolb, pulang ke rumah menemui anaknya mati dalam keadaan yang mengerikan.

Apabila Leonid masuk ke rumah, dia ternampak mangsa terbaring berlumuran darah di lantai dan kepalanya dipenggal.

Tidak berapa lama kemudian, pasukan perubatan tiba di tempat kejadian dan doktor yang menguruskan kes itu juga pengsan melihat keadaan mayat mangsa.

Hasil bedah siasat mendapat ada sebanyak 46 kesan kecederaan di badan dan mangsa telah dibunuh dengan pisau dapur.

Menurut jiran berdekatan, pasangan itu sebelum ini kelihatan bahagia seperti pasangan-pasangan lain dan baru-baru ini mereka telah membaptiskan bayi itu di Gereja Orthodox.


Rasuah Babitkan Kontraktor Agak Tinggi Di Sabah – SPRM

TAWAU, 27 Mac : Kes rasuah melibatkan kontraktor bagi kerja-kerja pembekalan, perkhidmatan dan penyelenggaraan di Sabah agak tinggi dan membimbangkan, kata Pengarah Suruhanjaya Pencegahan Rasuah Malaysia (SPRM) Sabah S Karunanithy.

Katanya, berdasarkan rekod bagi tempoh 2018 sehingga 2020 seramai 47 kontraktor membabitkan syarikat kontraktor kelas F dan G yang menawarkan kerja pembekalan, perkhidmatan dan penyelenggaran, dituduh di mahkamah.

“Sebanyak 106 pertuduhan dibacakan dan 23 daripada 47 kontraktor ini mengaku salah dan disabitkan kesalahan di bawah Seksyen 471 Kanun Keseksaan iaitu kesalahan memberi rasuah untuk memperoleh kontrak dan mengemukakan tuntutan palsu serta menggunakan surat pemalsuan sebagai tulen.

“SPRM sentiasa menerima maklumat rasuah yang dilakukan kontraktor dalam usaha mendapatkan kerja-kerja perolehan (kontrak) daripada agensi kerajaan di negeri ini,” katanya.

Beliau berkata demikian kepada pemberita selepas forum Antirasuah Peranan Kontraktor Dalam Memerangi Rasuah yang dirasmikan Pembantu Menteri Kewangan Sabah Datuk Nizam Abu Bakar Titingan di sini, hari ini.

Karunanithy menasihatkan semua kontraktor agar mematuhi peraturan yang ditetapkan dan tidak mengambil mudah perkara membabitkan rasuah kerana isu memalsukan dokumen cukup mudah untuk dikesan.

Mengenai forum berkenaan, beliau berkata program seumpama itu akan diperluaskan ke daerah lain antaranya ke Sandakan sebagai usaha memberi pendedahan kepada kontraktor agar tidak terlibat dalam jenayah rasuah.

Sementara itu, Nizam berharap agar lebih banyak agensi kerajaan dan sektor swasta tampil melaksanakan program dengan SPRM sekali gus memberi permahaman mendalam mengenai isu rasuah kepada masyarakat dan usaha menanganinya.

Beliau berkata melalui program itu juga, ia dapat mengetengahkan kesan daripada rasuah iaitu daripada sudut ekonomi, sosial mahupun politik. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Wanita Disyaki ‘Penjual Batu’ Dicekup Polis Tawau

Tawau, 29 Disember 2018 – Bertindak atas maklumat melalui aplikasi ‘Volunteer Smartphone Patrol’ (VSP), sepasukan polis telah menyerbu kawasan setinggan di Batu 3 Jalan Apas petang semalam.

Hasil pemeriksaan seorang wanita warga asing berusia 49 tahun dikenalpasti sebagai suspek yang menjalankan aktiviti menjual syabu ditahan pihak polis.

Pemeriksaan awal ke atas bungkusan yang dibawa wanita tersebut, pihak polis menemui lebih kurang 47 paket lutsinar mengandungi hablur jernih disyaki syabu.

Wanita berkenaan dan barang rampasan dibawa ke balai polis untuk siasatan lanjut. Kes disiasat di bawah Seksyen 39A Akta Dadah Berbahaya 1952.

Orang ramai boleh memuat turut aplikasi VSP sekarang melalui pautan di bawah untuk menyalurkan sebarang maklumat berkaitan jenayah kepada PDRMSumber : Facebook Polis Daerah Tawau


Wanita Warga Filipina Ditahan Edar Syabu Di Semporna

SEMPORNA: Polis menahan seorang wanita warga Filipina kerana dipercayai mengedar dadah jenis syabu dalam Op Tokan, di Kampung Tagasan, di sini awal pagi semalam.

Dalam kejadian pukul 4 pagi itu, polis turut menemukan dadah jenis syabu seberat 615.61 gram dianggarkan bernilai RM30,780.

Ketua Polis Daerah Semporna, Superintenden Sabarudin Rahmat mengesahkan penangkapan itu dalam satu kenyataan hari ini.

“Turut dirampas dua pacuan empat roda jenis Toyota Hilux dan Ford Ranger, sebuah Proton Saga, sebuah motosikal, dan dua televisyen dianggarkan bernilai RM209,900.

“Suspek kini direman selama tujuh hari bermula hari ini,” katanya.

Katanya, kes disiasat mengikut Seksyen 39B Akta Dadah Berbahaya 1952 yang memperuntukkan hukuman mandatori gantung sampai mati jika sabit kesalahan.


Perintah berkurung ESSZONE dilanjut bagi fasa ke-101

KOTA KINABALU: Perintah berkurung di perairan Zon Selamat Timur Sabah (ESSZONE) yang berakhir hari ini, dilanjutkan dua minggu lagi bagi fasa ke-101.

Tempoh perintah berkurung fasa baharu itu dilanjutkan mulai esok hingga 27 November yang berkuat kuasa dari jam 6 petang hingga jam 6 pagi.

Pesuruhjaya Polis Sabah, Datuk Omar Mammah, berkata perintah berkurung itu dilanjutkan oleh Menteri Dalam Negeri mengikut Seksyen 31 (4) Akta Polis 1967.

“Peraturan ini meliputi tujuh daerah iaitu Tawau, Semporna, Kunak, Lahad Datu, Kinabatangan, Sandakan dan Beluran.

“Oleh itu, orang ramai di daerah terbabit dinasihatkan supaya tidak berada di lokasi yang diisytiharkan sebagai kawasan perintah berkurung,” katanya menerusi kenyataan media, hari ini.

Omar berkata, lanjutan perintah berkurung itu bagi memastikan kawasan perairan berkenaan tidak diceroboh pengganas, terutama kumpulan penculikan bagi mendapatkan wang tebusan (KFR) dan kumpulan Abu Sayyaf yang masih cuba menceroboh untuk melakukan jenayah penculikan serta lain-lain jenayah rentas sempadan.

“Selain itu, ia bagi menjamin keselamatan dan kesejahteraan rakyat di negeri ini yang menjadi pengguna perairan, begitu juga di daratan kawasan ESSZONE serta memudahkan pemantauan terhadap pergerakan bot yang mencurigakan.

“Saya juga memberi kuasa kepada semua ketua polis daerah (di kawasan ESSZONE) untuk mengeluarkan permit kepada pemohon (penduduk), dengan memenuhi syarat bagi tujuan aktiviti perikanan atau laluan melalui kawasan perintah berkurung yang mendesak,” katanya. – Berita Harian


Lelaki Maut Akibat Covid-19 Belum Dapat Imuniti Penuh Vaksin

KOTA KINABALU: Lelaki dari Pulau Mantanani, Kota Belud yang dilapor meninggal dunia akibat jangkitan Covid-19 kelmarin, dipercayai belum mendapat imuniti penuh walaupun sudah menerima vaksin.

Lelaki berumur 56 tahun itu adalah antara 650 penduduk Pulau Mantanani yang tersenarai antara penerima awal vaksin dos tunggal CanSino di Sabah ketika program jangkauan luar vaksinasi di pulau itu pada 27 Ogos lalu.

Pengarah Jabatan Kesihatan Negeri Sabah (JKNS), Dr Rose Nani Mudin berkata, individu yang baru menerima vaksin memerlukan tempoh sekurang-kurangnya 14 hari sehingga tubuhnya membentuk imuniti bagi melawan jangkitan Covid-19.

Beliau berkata, tubuh pesakit terbabit mungkin belum membentuk imuniti penuh untuk melawan jangkitan Covid-19 memandangkan baru kira-kira seminggu menerima vaksin dos tunggal CanSino.

“Bagi individu membentuk paras antibodi yang boleh mencegah jangkitan Covid-19, ia perlu mengambil masa sekurang-kurangnya 14 hari.

“JKNS menasihatkan orang ramai yang sudah menerima vaksin Covid-19 agar terus kekal memakai pelitup muka, mengamalkan penjarakan sosial, sentiasa membasuh tangan, elakkan kawasan tertutup dan sesak dengan orang ramai bagi melindungi diri daripada jangkitan,” katanya dalam satu kenyataan hari ini.

Kenyataan itu menyusul selepas seorang lelaki dari Pulau Mantanani, Kota Belud yang baru menerima suntikan vaksin CanSino pada akhir bulan lalu dilaporkan meninggal dunia kelmarin.

Dr Rose Nani berkata, pesakit terbabit dibawa ahli keluarga ke Hospital Kota Belud pada 5 September lalu selepas mengadu sesak nafas sehari sebelum itu.

“Pesakit pada ketika itu hampir tidak sedarkan diri dan menunjukkan kadar pernafasan yang laju.

“Menurut ahli keluarga, pesakit mula mengadu sesak nafas sehari sebelum datang ke Hospital Kota Belud dan mengalami batuk yang berterusan.

“Beliau juga tidak mempunyai sejarah bertemu dengan pesakit positif Covid-19, namun keputusan ujian Rapid Test Kit (RTK) Antigen (Ag) Covid-19 menunjukkan positif.

“Keadaan pesakit semakin teruk sehingga terpaksa diberi bantuan pernafasan menggunakan ventilator. Walaupun diberi rawatan kecemasan, kes tidak menunjukkan tanda pulih dan disahkan meninggal dunia akibat kegagalan pelbagai organ,” katanya.

Katanya, pesakit terbabit yang mempunyai sejarah penyakit hipertensi dan hyperlipidaemia menerima vaksin CanSino pada 27 Ogos lalu dan dipercayai mendapat jangkitan Covid-19 seminggu selepas divaksinasi. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kanak-Kanak Perempuan Maut Dipercayai Jatuh Dari Rumahnya Di Perkampungan Atas Air

KANAK-KANAK LEMAS JATUH DALAM LAUT DI LABUAN

LABUAN: Seorang kanak-kanak perempuan berumur 21 bulan meninggal dunia selepas terjatuh ke dalam laut dari rumah perkampungan atas air di Sebor, Saguking, di sini, Rabu.

Mayat Nor Saidah Abdul Said ditemui terapung di dalam air di bawah rumah oleh ibu bapanya kira-kira 11 malam ketika mereka mencarinya yang hilang dari bilik tidur rumah berkenaan.

Ketua Polis Daerah Labuan Supt Muhamad Farid Ahmad berkata ketika kejadian, ibu bapa kanak-kanak itu berada di ruang tamu manakala anak mereka berada di bilik tidur bersendirian.

“Kanak-kanak itu dipercayai terjatuh melalui dinding papan lapis yang tidak kukuh di bilik tidur berkenaan,” katanya pada sidang media di sini, hari ini.

Ibu bapa kanak-kanak itu cuba menyelamatkan Nor Saidah selepas menariknya keluar dari air tetapi usaha mereka tidak berhasil.

Kanak-kanak itu kemudian dibawa ke hospital untuk pemeriksaan lanjut dan hasil bedah siasat mendapati kanak-kanak itu meninggal dunia akibat lemas selepas mengalami komplikasi paru-paru.


Parlimen Lahad Datu Kekal Kubu Kuat Warisan

LAHAD DATU: Parti Warisan Sabah (Warisan) yakin mampu mempertahankan semula kerusi Parlimen Lahad Datu yang menjadi kubu kuat Warisan pada Pilihan Raya Umum Ke-15 (PRU-15).

Ketua Penerangan Warisan, Datuk Awang Ahmad Sah Sahari berkata, sebelum ini, Parlimen Lahad Datu mempunyai empat kerusi Dewan Undangan Negeri (DUN) dan kesemuanya milik Warisan.

“Saya percaya dalam PRU akan datang, kita akan kekalkan kelima-lima kerusi termasuk kerusi Parlimen di kawasan itu. Selain Semporna, Lahad Datu antara kawasan terkuat Warisan dan kita yakin akan berjaya menangi semula kerusi di kawasan ini,” katanya dalam sidang akhbar hari ini.

Pada masa ini, Timbalan Ketua Bahagian, Assafal P. Alian akan menjadi pemangku Ketua Bahagian yang akan memastikan Warisan bergerak dengan lebih baik dan ambil peduli tentang rakyat di kawasan Lahad Datu.

Ahli Dewan Undangan Negeri (ADUN) Putatan ini berkata, kematangan berpolitik amat perlu kerana apa yang diperjuangkan bukan semata-mata ingin menjadi kerajaan dan mempunyai kedudukan sahaja.

“Perjuangan kita adalah untuk memastikan hak Sabah dalam Perjanjian Malaysia (MA63) dikembalikan demi kepentinga rakyat Sabah.

“Kita harus faham tujuan dan matlamat kita berpolitik adalah untuk memastikan hak sebagai rakyat Sabah dapat dibela melalui parti tempatan. Seperti kenyataan Presiden Warisan, Datuk Seri Mohd. Shafie Apdal yang mahukan parti tempatan Sabah bersama-sama bersatu memperjuangkan dan mempertahankan hak kita sebagai rakyat Sabah,” katanya.

Ahmad Sah berkata, Datuk Mohamaddin Ketapi menyatakan tidak ditawarkan wang ketika bertindak keluar parti namun, semua orang tahu wakil rakyat Warisan ditawarkan wang untuk meninggalkan parti. Namun, tidak perlu disebutkan berapa jumlahnya.

Tambah beliau, apabila Mohamaddin keluar parti, tidak ramai ahli di peringkat bahagian yang keluar mengikut jejaknya kerana kebanyakan ahli masih setia bersama parti.

Keputusan Ahli Parlimen Lahad Datu itu keluar Warisan sudah dijangka dan akhirnya ia berlaku semalam. Biarpun Mohamaddin keluar parti namun, kedudukan Warisan Lahad Datu masih lagi kukuh.

Semalam, Mohamaddin Ketapi mengumumkan keluar Warisan bagi menjadi Ahli Parlimen dan ADUN Bebas yang mesra kerajaan negeri dan persekutuan.

Sehingga kini, Warisan masih mempunyai tujuh kerusi Parlimen dan 19 kerusi DUN selepas tiga wakil rakyatnya keluar meninggalkan parti termasuk ADUN Sebatik, Hassan A. Gani Pg Amir dan ADUN Sindumin, Datuk Dr, Yusof Yacob. – Utusan Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Perdana Menteri Tidak Layak Buat Tawaran – Shafie Afdal

KUALA LUMPUR : Presiden Parti Warisan, Datuk Seri Shafie Afdal menyifatkan Tan Sri Muhyiddin Yassin tidak layak menawarkan sebarang tawaran memandangkan beliau bukan lagi seorang yang layak memegang jawatan Perdana Menteri.

Ketika ditemu bual Awani pada Sabtu, Shafie menyifatkan bahawa Muhyiddin perlu sedar sebelum mengajak mana-mana pihak untuk berbincang, bahawa dia bukan lagi berada atas kapasiti sebagai Perdana Menteri.

Malah jelas Shafie beliau juga tidak layak dalam menentukan siapa yang layak sebagai bakal Perdana Menteri atau siapa yang tidak layak seperti yang diumumkan olehnya secara langsung dalam Ucapan Khas yang disiarkan semalam.

“Dalam Perlembagaan Perkara 43(2) adalah menjadi kuasa Yang di-Pertuan Agong untuk melantik seorang ahli Dewan Rakyat untuk menjadi Perdana Menteri.

Bukanlah hak dia untuk tentukan siapa yang perlu jadi Perdana Menteri,” jelasnya.

Tambah bekas Ketua Menteri Sabah itu lagi, pemerintahan negara tidak akan berjalan dengan baik dan sempurna seandainya Tan Sri Muhyiddin berterusan bersikap demikian dan enggan meletakkan jawatannya.

“Jika kita lihat di Jepun misalnya sudah berapa kali tukar Perdana Menteri, di Thailand misalnya ia telah berlaku dan tidak hancur pun negara mereka,” katanya. – SINAR


COVID-19: Saringan Bersasar Di Sabah, Orang Ramai Digesa Beri Kerjasama

KOTA KINABALU : Jabatan Kesihatan Negeri Sabah (JKNS) melaksanakan aktiviti saringan bersasar di lokaliti tertentu di negeri ini, bagi mengesan kes COVID-19 dalam kalangan masyarakat.

Pengarahnya, Datuk Dr Christina Rundi, berkata sehubungan itu, orang ramai diminta memberi kerjasama semasa aktiviti itu dilaksanakan dan tidak cuba untuk mengelak daripada disaring kerana tidak mahu dikuarantin.

“Sekali lagi, orang awam dinasihatkan untuk tidak bersikap negatif terhadap mereka yang dikenakan kuarantin kerana ini boleh menyukarkan pelaksanaan aktiviti saringan,” katanya dalam satu kenyataan di sini, hari ini.

Beliau berkata, sehingga Jumaat lepas seramai 75 orang telah ditempatkan di 24 pusat kuarantin di seluruh Sabah ,menjadikan kumulatif yang masih berada di pusat kuarantin seramai 681 orang.

Katanya, seramai 127 orang telah dibenarkan pulang Jumaat lepas menjadikan kumulatif discaj kuarantin sehingga tempoh berkenaan seramai 1,196 orang.

Mengulas mengenai jangkitan baharu COVID-19, Christina berkata terdapat 10 kes baharu COVID-19 dilaporkan semalam iaitu tiga di Lahad Datu, Tawau (2) dan masing-masing (1) kes di daerah

Beaufort, Kota Kinabalu, Penampang, Sandakan dan Tuaran, sekali gus menjadikan jumlah kes COVID-19 keseluruhan bagi Sabah sebanyak 303 kes.

Sementara itu, beliau berkata Pasukan Mental Health Psychosocial Support (MHPSS) telah memberi 611 intervensi, 101 kaunseling dan 126 psikoedukasi kepada pesakit, mereka yang dikenakan kuarantin di rumah dan anggota kesihatan di daerah Keningau.

“Pelbagai bentuk intervensi juga dijalankan bagi menangani stigma ke atas pesakit COVID-19.

“Antaranya adalah inisiatif ‘Covid League Board’ untuk memberikan semangat kepada semua individu yang sedang berjuang semasa wabak COVID-19 di daerah Keningau.

“Perkhidmatan MHPSS Daerah Keningau beroperasi setiap hari dari jam 8.00 pagi sehingga 5.00 petang dengan menelefon 016-3867591,” katanya. – BERNAMA


Amerika Gesa China Tutup Pasar Jual Haiwan Liar

WASHINGTON: Amerika Syarikat (AS) mahu China menutup pasar basah yang menjual haiwan liar di negara itu kerana ada kaitan dengan penyebaran penyakit zoonotik.

Gesaan itu dibuat oleh Setiausaha AS, Mike Pompeo, semalam.

“Bersandarkan kaitan kuat antara penjualan haram haiwan liar di pasar basah dan penyakit zoonotik, AS meminta China menutup terus pasar basah haiwan liar dan semua pasar yang menjual haiwan liar secara haram,” katanya.

Wabak coronavirus baharu dipercayai berasal dari pasar berkenaan yang terletak di tengah bandar Wuhan pada tahun lalu.

Kesannya, wabak itu menular ke seluruh dunia sehingga menjadi pandemik dan mengorbankan lebih 180,000 orang, selain menjangkiti lebih 2.6 juta orang, berdasarkan pengiraan dilakukan Agensi.- Agensi


Remaja Rentung Dalam Kebakaran Rumah Sewa Di Putatan

PUTATAN: Seorang remaja lelaki berumur 19 tahun ditemukan rentung dalam kejadian kebakaran membabitkan satu blok rumah sewa lima pintu di sini awal pagi tadi.

Mayat mangsa seorang warga asing yang berumur 19 tahun ditemukan pasukan forensik bomba kira-kira jam 9.30 pagi.

Kejadian kebakaran yang memusnahkan keseluruhan blok rumah berkenaan berlaku kira-kira jam 12.30 tengah malam.

Pasukan dari Balai Bomba dan Penyelamat (BBP) Penampang dan Kota Kinabalu berjaya mengawal kebakaran pada jam 2.10 pagi dan operasi pemadaman tamat sepenuhnya pada jam 3.30 pagi.

Selain itu, turut dilaporkan musnah terbakar dua buah kenderaan di kawasan berkenaan.


Sabah Sasar Buka Semula Pelancongan Antarabangsa 1 September

KOTA KINABALU: Kerajaan negeri Sabah menyasarkan untuk membuka semula pintu kepada pelancong antarabangsa menjelang 1 Sept tahun ini, kata Timbalan Ketua Menteri Datuk Christina Liew.

Beliau berkata pembukaan semula itu akan dilakukan dengan melihat kepada keadaan semasa pandemik COVID-19 dan juga nasihat daripada Kementerian Kesihatan di samping mematuhi prosedur operasi standard (SOP) yang ditetapkan.

“Kami menantikan pembukaan semula sektor antarabangsa (pelancong), tetapi kami akan sangat selektif,” katanya kepada pemberita selepas melawat pasar malam Api-Api di Jalan Gaya di sini malam tadi.

Liew yang juga Menteri Pelancongan, Kebudayaan dan Alam Sekitar Sabah berkata agensi di bawah kementeriannya, terutama Lembaga Pelancongan Sabah (STB) selalu mengikuti maklumat berkaitan perkara itu dari negara lain.

Beliau berkata kerajaan negeri telah membuka semula sektor pelancongannya secara berperingkat dengan membenarkan operasi pasar malam di Jalan Gaya itu.

“Kami juga membuka kembali (aktiviti mendaki di) Gunung Kinabalu sejak 16 Mei dan telah menarik kira-kira 2,000 pendaki, kebanyakannya pengunjung tempatan,” katanya.

Sementara itu, mengenai pelancong dari China, yang menyumbang kedatangan pelancong paling ramai ke Sabah sebelum sekatan akibat pandemik global COVID-19, Liew berkata satu pertemuan akan diadakan bersama Konsul Jeneral China di Kota Kinabalu, Liang Caide minggu hadapan mengenai perkara itu.

Beliau berkata bukan semua kawasan di China terjejas dengan COVID-19 dan pertemuan itu akan membincangkan, antara lain mengenai bagaimana mempercepat kedatangan pelancong dari kawasan berkenaan.

Dari Januari hingga November tahun lepas, STB merekodkan 3.766 juta kedatangan pelancong dengan kebanyakannya dari China.- BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Guru racun 23 murid

BEIJING: Seramai 23 murid sebuah tadika di bandar Jiaozuo, Henan dimasukkan ke hospital selepas seorang guru meracunkan bubur mereka.

Akhbar Xinhua melaporkan, guru yang hanya dikenali sebagai Wang ditahan polis selepas kejadian pada 27 Mac lalu.

Pihak berkuasa tempatan berkata, kanak-kanak malang itu muntah dan pengsan selepas selesai sarapan.

Seorang mangsa masih dirawat di hospital kerana mengalami simptom teruk dan tujuh lagi di bawah pemantauan doktor.

Bapa seorang mangsa memberitahu akhbar Beijing doktor terpaksa mengeluarkan makanan dari perut anaknya bagi mengelak tahap keracunan tinggi dalam darah.

AFP melaporkan, siasatan mendapati racun terbabit adalah natrium nitrit yang digunakan untuk mengawet daging dan boleh memudaratkan kesihatan sekiranya diambil dalam kuantiti berlebihan. – AFP


COVID-19: 1,123 Kes Baharu Hari Ini, Sabah Antara Catat Kes Tertinggi

PUTRAJAYA, 5 Dis : Kementerian Kesihatan (KKM) mengesahkan terdapat 1,123 lagi kes baharu COVID-19 hari ini.

Angka tersebut menjadikan jumlah kumulatif kini turut meningkat ke 71,359 kes, bersamaan 10,775 kes aktif dengan kebolehjangkitan.

Ketua pengarahnya, Tan Sri Datuk Seri Dr. Noor Hisham Abdullah berkata, hanya lima kes melibatkan kes import, manakala selebihnya merupakan penularan tempatan.

Untuk rekod, Sabah catat kes harian tertinggi hari ini dengan 391 kes (34.8 peratus) dan diikuti Wilayah Persekutuan Kuala Lumpur dengan 265 kes (23.6 peratus).

Difahamkan, 40 kes hari ini (3.6 peratus) adalah berkaitan dengan kluster-kluster di pusat tahanan sementara (PTS) serta penjara, membabitkan Kluster PTS Sibuga sebanyak 27 kes dan Kluster Tembok 13 kes.

Sementara itu, kes sembuh juga mencatatkan empat angka dengan 1,143 kes dilaporkan hari ini.

#COVID Terkini. 5 Dis. Kes baharu hari ini 1,123 dan sembuh 1,143.Sabah catat 391 kes baharu, KL 265, Selangor 221, Johor 66 dan PP 44. 4 kluster baharu dan 5 kluster tamat.4 kes kematian dilaporkan.


Perebutan Harta Arwah Abam Jadi Perbualan Hangat, Ali Puteh Gelar Kakak Ipar “Binatang”

Belum reda lagi rasa duka serta sedih terhadap pemergian pelawak Abam Bocey atau nama sebenarnya Syed Umar Mokhtar,  telah muncul krisis dalam kalangan ahli keluarga arwah sehingga timbul pelbagai spekulasi.

Tindakan Ali Puteh yang memuat naik status penuh amarah dan berbaur hinaan kepada balu abangnya, Noor Hidayah nyata mengejutkan ramai. Tergamak untuk mengeluarkan perkataan kesat terhadap seorang wanita yang masih lagi rapuh jiwanya dan bersedih kehilangan suami tercinta.

Difahamkan, persengketaan itu berpunca dari soal harta. Menerusi Live di Facebook Datuk Seri Aliff Syukri, Noor Hidayah ketika ditemuramah memberitahu kereta yang sering digunakannya telah ditarik oleh ahli keluarga Abam dan segala harta peninggalan arwah suaminya itu diuruskan oleh mereka.

Haritu saya nak bawa anak saya pergi klinik kerana anak saya demam, saya minta kunci kereta tapi pihak sana tak bagi.

“Ada asbab Datuk Aliff Syukri buat live, kalau tak kita tak tahu keadaan balu arwah” – Netizen

Pendedahahan menerusi video tersebut menimbulkan tanda tanya ramai pihak yang beranggapan nasib isteri dan anak Allahyarham tidak terbela. Tidak sepatutnya mereka diperlakukan sebegitu rupa.

Netizen mahu Ali minta maaf pada kakak ipar

Rata-rata netizen berpendapat Ali tidak sepatutnya mengeluarkan perkataan kesat terhadap kakak iparnya itu.

Kes pergaduhan antara keluarga disebabkan perebutan harta sering kita dengar menyebabkan hubungan kekeluargaan menjadi retak seribu. Harapnya isu Ali dan kakak iparnya tidaklah berpanjangan dan dapat diselesaikan secara baik.


Netizen Indonesia Marah Ratu Cantik Kata Batik Berasal Dari Malaysia

JAKARTA : Nama peserta pertandingan ratu cantik Miss World Malaysia, Lavanya Sivaji sedang hangat diperkatakan oleh netizen dari Indonesia selepas wanita itu mengatakan bahawa batik berasal dari Malaysia, lapor laman Instagram Makassar Info semalam.

Lavanya dalam satu hantaran di laman Instagram miliknya menulis batik melambangkan kepelbagaian masyarakat di Malaysia.

“Kain batik melambangkan kepelbagaian masyarakat di Malaysia melalui warna, cetakan dan reka bentuknya yang pelbagai.

“Oleh itu, saya mempersembahkan kepada anda gaun suntuk Miss World Malaysia 2021 yang dihasilkan daripada kain batik Malaysia,” demikian menurut kenyataan yang dimuat naik oleh Lavanya.

Pada 2 Oktober 2009, batik Indonesia telah mendapat pengiktirafan Pertubuhan Pendidikan, Kebudayaan dan Saintifik Pertubuhan Bangsa-Bangsa Bersatu (UNESCO) Intangible Cultural Heritage (ICH) atau Warisan Budaya Takbenda pada sidang UNESCO di Abu Dhabi.

Netizen yang membaca kenyataan itu kemudiannya berkongsi pendapat menerusi ruangan komen.

“Miss World ini kurang wawasan, UNESCO sudah mengiktiraf batik dari Indonesia, dia pula mengaku batik itu daripada negaranya,” demikian tulis seorang netizen.

“Anda ambil Upin Ipin sahaja sudah cukup,” kata seorang netizen lain. – Agensi

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


‘Malaysia Diarah Bayar RM63 Bilion Kepada Waris Sultan Sulu’

Kerajaan Malaysia dilaporkan telah diarah membayar sekurang-kurangnya AS$14.92 bilion (RM62.59 bilion) kepada waris sultan Sulu yang terakhir.

Ini akibat pelanggaran perjanjian 1878 yang ditandatangani oleh Sultan Jamal Al Alam, Baron de Overbeck dan Alfred Dent milik syarikat British Utara Borneo

Malaysia dilaporkan telah berhenti membayar wang pemisahan tahunan RM5,300 kepada waris sultan Sulu sejak 2013 berikutan pencerobohan bersenjata di Lahad Datu.

Semalam, laman web berita Sepanyol La Información melaporkan bahawa penimbang tara Sepanyol Gonzalo Stampa mengarahkan pembayaran itu semasa perbicaraan di mahkamah arbitrasi di Paris, Perancis.

Menggelarnya sebagai “arbitrasi terbesar di Sepanyol”, artikel itu berkata Stampa memutuskan bahawa perjanjian 1878 adalah satu “perjanjian pajakan swasta antarabangsa” komersial.

Dengan tidak membayar wang pemisahan sejak 2013, dia berkata Malaysia telah melanggar perjanjian itu.

Melainkan anugerah itu dibatalkan, Malaysia kini mempunyai tiga bulan untuk membayar atau berisiko membayar faedah.

Waris sultan Sulu pada mulanya mahu menuntut AS$32.2 bilion (RM135.08 bilion) daripada Malaysia. Ini adalah untuk mendapatkan semula wang pemisahan yang belum dibayar bersama-sama dengan jumlah yang mereka percaya sepatutnya dibayar untuk hasil minyak dan gas yang ditemui di rantau ini.

Mereka diwakili oleh firma guaman Sepanyol B Cremades & Asociados bersama Paul Cohen dan Elisabeth Mason dari 4-5 Gray’s Inn Square di London.

“Penimbang tara (Stampa) mematuhi mandatnya dengan teliti dan sah, memutuskan pertikaian kontrak antara pihak,” kata portal yang memetik Bernardo Cremades Jr.

Malaysia tidak diwakili semasa timbang tara

Waris berkenaan telah memulakan kes di Sepanyol kerana perjanjian 1878 ditandatangani di bumi Sepanyol.

Kes itu pada asalnya dibicarakan di Madrid sehingga Mahkamah Tinggi Madrid (Tribunal Superior de Justica de Madrid) membatalkan pelantikan Stampa atas alasan bahawa Malaysia tidak dimaklumkan dengan betul mengenai kes berkenaan dan dengan itu “tidak dapat membela diri”.

Kes itu kemudiannya dipindahkan ke ibu negara Perancis.

Menurut laman web Global Arbitration Review, Malaysia tidak hadir semasa perbicaraan timbang tara di Paris.

Susulan pembatalan Stampa, Malaysia mencabar kesahihan untuk mendengar kes itu dibicarakan mahkamah jenayah.

Malaysiakini sedang menghubungi Kementerian Luar Negeri dan Jabatan Peguam Negara untuk mendapatkan ulasan mereka.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Ibu Bapa Ashraf Tiba Di Jakarta

KUALA LUMPUR: Keluarga Allahyarham Ashraf Sinclair dilaporkan tiba di rumah mayat di kawasan Pejaten Barat, Jakarta Selatan, kira-kira jam 1.03 petang waktu tempatan atau 2.30 petang waktu Malaysia.

Mengikut laporan KOMPAS.com, setibanya di lokasi, ayah Ashraf, Mohamad Anthony John Sinclair yang berpakaian putih, memasuki premis berkenaan.

Namun, beliau dilihat sempat melemparkan senyuman kepada media bertugas.

Manakala ibunya, Khadijah Abdul Rahman yang berpakaian serba hitam, dilihat berwajah sembab dengan air mata berlinang dan kepalanya tunduk.

Ibu bapa Ashraf dilihat dikawal polis di lokasi yang dipenuhi petugas media, saudara-mara, kenalan dan peminat Ashraf. – AGENSI


Polis Marin rampas 838 kotak arak seludup di Sandakan

SANDAKAN, 19 Dis – Pasukan Polis Marin (PPM) Sandakan menyita 838 kotak mengandungi minuman keras pelbagai jenama dipercayai diseludup masuk ke daerah ini dalam serbuan ke atas sebuah premis di Taman Mawar, Batu 5 di sini semalam.

Dalam satu kenyataan hari ini, Komander PPM Wilayah 4 Sabah ACP Mohamad Pajeri Ali berkata serbuan yang dilakukan menerusi Ops Landai pada 4 petang semalam mengesan sebuah premis dipercayai dijadikan tempat menyimpan minuman keras seludup.

“Semasa operasi itu, pasukan PPM Sandakan memerhati seorang lelaki sedang membuka pagar besi stor yang disyaki tempat penyimpanan minuman keras namun apabila anggota PPM memperkenalkan diri sebagai polis, lelaki tersebut melarikan diri ke arah kawasan pasar berdekatan dan gagal dikesan.

“Pemeriksaan lanjut ke atas stor berkenaan menemukan 838 kotak minuman keras terdiri daripada 557 kotak minuman botol dan 281 kotak minuman tin pelbagai jenama dengan nilai anggaran RM103,233,” katanya.

Menurutnya kesemua barang rampasan kemudian dibawa ke Markas Operasi PPM Sandakan untuk tindakan lanjut dan kes disiasat menurut Seksyen 135 (1)(e) Akta Kastam 1967 yang memperuntukkan hukuman denda tidak lebih 10 kali ganda amaun duti kastam.

Beliau seterusnya meminta masyarakat agar terus menyalurkan maklumat kepada pihak berkuasa bagi membantu membendung aktiviti penyeludupan yang merugikan kerajaan dari segi kutipan cukai.


Sabah Perketat SOP Sambutan Aidiladha

KOTA KINABALU: Kerajaan Sabah memperketatkan lagi prosedur operasi standard (SOP) bagi sambutan Aidiladha berikutan peningkatan jumlah kes Covid-19 yang mendadak di Sabah, hari ini.

Jurucakap perkembangan harian Covid-19 Sabah Datuk Masidi Manjun berkata, Sabah hari ini mencatatkan jumlah kes Covid-19 sebanyak 647 berbanding semalam yang mencatatkan sebanyak 326 kes.

Menurutnya, peningkatan besar ini adalah disebabkan saringan besar-besaran yang dilaksanakan ketika ini oleh Jabatan Kesihatan Negeri Sabah (JKNS) bagi membendung penularan di komuniti.

“Demi membendung penularan dan peningkatan kes positif di seluruh negeri Sabah, kita mengambil keputusan untuk meminda SOP sedia ada bagi aktiviti sambutan Aidiladha.

“Sebarang rumah terbuka, jamuan, aktiviti kunjung-mengunjungi dan ziarah tanah perkuburan sempena sambutan Aidiladha adalah tidak dibenarkan.

“Bilangan jemaah di masjid atau surau untuk solat sunat Aidiladha selain solat Jumaat dan solat lima waktu dikurangkan sebanyak satu pertiga dari kapasiti ruang atau maksimum 30 orang jemaah yang mana lebih rendah,” katanya dalam satu kenyataan media yang dikeluarkan, hari ini.

Mengulas lebih lanjut, Masidi berkata, jumlah pengendali sembelihan binatang korban juga dikurangkan.

“Bilangan pengendali sembelihan binatang korban adalah dikurangkan kepada 15 orang sahaja.

“Selain itu, semua aktiviti perayaan Aidiladha di lokaliti Perintah Kawalan Pergerakan Diperketatkan adalah tidak dibenarkan.

“Bagaimanapun, pindaan SOP ini adalah bersifat sementara sehingga kes harian Covid-19 kembali stabil,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah Benarkan Sektor Pembinaan, Penyelenggaraan, Perhutanan Beroperasi Mulai Hari Ini

KOTA KINABALU, 8 Mei: Kerajaan Sabah memutuskan untuk membenarkan sektor pembinaan dan penyelenggaraan serta sektor perhutanan beroperasi sepanjang Perintah Kawalan Pergerakan Bersyarat (PKPB), mulai hari ini.

Ketua Menteri Sabah Datuk Seri Mohd Shafie Apdal berkata aktiviti pembinaan yang dibenarkan beroperasi melibatkan kerja-kerja pembinaan bangunan, infrastruktur, kemudahan awam, lanskap dan lain-lain sektor pembinaan.

Beliau berkata aktiviti penyelenggaraan yang dibenarkan beroperasi meliputi aktiviti seperti pembaikan dan pemuliharaan infrastruktur, bangunan, kemudahan awam, lanskap, pemotongan rumput, loji, janakuasa, pembersihan parit, longkang, bangunan; pembentungan, saluran paip air, serta pengairan dan saliran.

“Aktiviti berkaitan dengan rangkaian dan perkhidmatan sokongan kepada sektor pembinaan dan penyelenggaraan yang meliputi aktiviti kuari batu dan pasir, kilang simen dan klinker, pemotongan bukit dan penimbusan tanah, kedai ‘hardware’, pengangkutan bahan binaan dan sebagainya turut dibenarkan beroperasi,” katanya dalam kenyataan di sini, hari ini.

Semalam kerajaan Sabah memutuskan untuk melaksanakan PKPB secara berperingka, khususnya pembukaan sektor ekonomi negeri.

Beliau berkata kerajaan negeri juga memutuskan bahawa kebenaran beroperasi sektor pembinaan dan penyelanggaran secara bersyarat yang diluluskan sebelum ini di tarik balik dan terbatal dengan sendirinya.

Mohd Shafie berkata aktiviti perhutanan huluan (upstream) yang melibatkan peladangan hutan, restorasi hutan, silvikultur, pengeluaran dan pengangkutan hasil-hasil hutan dan lain-lain aktiviti perhutanan huluan (upstream) dibenarkan beroperasi.

“Aktiviti perhutanan hiliran (downstream) yang melibatkan kilang papan, kilang venir, kilang papan lapis, kilang perabot, kilang moulding, ‘finger joint’ dan kilang-kilang lain pemprosesan berasaskan kayu juga dibenarkan beroperasi.

“Turut dibenarkan beroperasi rangkaian dan perkhidmatan sokongan terhadap aktiviti huluan dan hiliran perhutanan seperti logistik pengangkutan darat dan laut, gudang, domestik retail serta import dan eksport,” katanya.

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Kanak-Kanak Lelaki Lemas Ketika Beraya Di Sungai Kampung Tempurung, Kuala Penyu

BEAUFORT, 7 Jun – Seorang kanak-kanak lelaki berusia empat tahun lemas selepas terjatuh ke dalam sungai di Kampung Tempurung, Kuala Penyu, dekat sini semalam.

Ketua Polis Daerah Beaufort Deputi Superintendan Azmir Abd Razak berkata semasa kejadian kira-kira pukul 4 petang itu, mangsa Muhammad Fazril Abdullah dikatakan mengikuti ibunya beraya di rumah rakan di kampung berkenaan.

“Bagaimanapun, ketika berada di rumah itu ibu mangsa menyedari kehilangan anaknya itu sebelum meminta bantuan rakan mencari.

“Selepas 20 minit mencari mangsa, salah seorang ahli keluarga rakannya memaklumkan menemui mangsa di sungai di belakang rumah mereka.

Katanya, mangsa kemudiannya diselamatkan dan diberikan bantuan kecemasan namun masih tidak sedarkan diri sebelum dihantar ke Hospital Kuala Penyu.

“Ketika mendapatkan rawatan, pegawai perubatan memberitahu mangsa masih tidak sedarkan diri tetapi nadinya masih berdenyut dan usaha menyelamatkannya diteruskan. Namun pada 5.45 petang, pegawai perubatan memaklumkan mangsa tidak dapat diselamatkan dan disahkan meninggal dunia,” katanya dalam kenyataan hari ini.

Azmir berkata, mayat mangsa kemudiannya dihantar ke unit forensik Hospital Kuala Penyu untuk bedah siasat dan siasatan mengenai kejadian berkenaan masih dijalankan serta kes diklasifikasikan sebagai kematian mengejut.


(VIDEO) ‘Mahu Tengok Wayangkah Mahu Beromen’ – Pasangan ‘Kedapatan’ Buat Maksiat Dalam Panggung

Tular di media sosial sebuah klip video rakaman kamera litar tertutup (CCTV night vision) yang menunjukkan pasangan kekasih sedang ‘beromen’ dalam panggung wayang.

Video berdurasi 2 minit itu menunjukkan tangan si lelaki menjalar di seluruh tubuh teman wanitanya dan sesekali memasukkan tangan ke dalam skirt gadis itu.

Difahamkan, kejadian itu berlaku di Thailand dan mencetuskan pelbagai reaksi netizen yang mengutuk tindakan pasangan terbabit.

Insiden seperti ini seringkali berlaku di panggung wayang kerana ramai pasangan yang menyangka mereka boleh melakukan perbuatan terkutuk itu tanpa diketahui sesiapa.

Namun mereka silap kerana hampir keseluruhan panggung wayang kini memasang kamera CCTV dengan fungsi night vision bagi memantau pelanggan mereka dari membuat rakaman video secara haram, sekali gus memantau perbuatan pasangan yang tidak senonoh.

Jadi, usah jadikan panggung wayang sebagai tempat untuk melakukan maksiat jika tidak mahu video perbuatan terkutuk anda tersebar.

Jaga batasan pergaulan anda, ingat pesanan ibu bapa untuk tidak merosakkan anak dara orang.


Penduduk Terkejut Lihat Wanita Cari Makanan Di Tempat Sampah

KOTA KINABALU: “Seperti biasa, antara rutin yang selalu dibuat adalah buang sampah di tong sampah di depan taman ini,” kata Jaya Parakassi, seorang penduduk di Taman Putera Perdana Telipok.

Kebiasaannya ada juga orang yang datang untuk mencari sesuatu dalam longgokan sampah dan sekitarnya tetapi kebanyakan mereka hanya mencari barang-barang yang masih digunakan seperti tin, kotak dan sebagainya untuk dijual sebagai barangan kitar semula.

Kebanyakannya lelaki yang selalu mencari barangan untuk dijual sebagai sumber pendapatan.

“Tetapi, saya berasa betul betul tersentuh dan terkejut melihat seorang wanita di kawasan ini,” katanya ketika dihubungi Utusan Borneo selepas catatannya di facebook menjadi viral.

“Masa tu dia sedang duduk dan memilih sesuatu.. dia sempat melihat saya dan terus tunduk menyambung kerjanya,” katanya .

“Bila saya  perhatikan apa yang dia sedang lakukan…. Allahuakbar, ianya bukan seperti yang saya  lihat sebelum ini.

“Dia sedang asingkan sisa buangan sayur yang rosak…yang  elok sedikit disimpan untuk di bawa balik dan jadikan makanan untuk hari ini. Tanpa banyak fikir, terus saya balik rumah untuk ambil apa yang patut diberikan kepadanya,” katanya.

“Bila saya tiba semula… dia masih di situ..Terus saya tanya pasal keluarganya…ada suami, rumahnya tidak jauh dari taman ini, suaminya tidak bekerja tetapi hanya cari apa-apa  yang patut di kawasan begini… sama seperti dia…”

Beliau difahamkan wanita ini memiliki seorang anak yang masih kecil.

Sesiapa yang ingin membantu dalam apa juga bentuk untuk meringankan beban keluarga itu, beliau bersedia untuk membantu menghubungkan mereka dengan wanita yang kurang bernasib baik itu. – Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


ADUN Kukusan Nafi Dakwaan Tinggalkan Warisan

TAWAU: Ahli Dewan Undangan Negeri (ADUN) N.70 Kukusan, Rina Hj Jainal menafikan sekerasnya bahawa beliau telah keluar daripada Parti Warisan.

“Saya masih lagi bersama dan terus menjadi wakil rakyat dibawah payung WARISAN,” katanya ketika merujuk kepada satu petikan artikel dari sebuah ‘page’ atau portal yang mendakwa Rina telah keluar daripada WARISAN.

Tambahnya, dakwaan kononnya beliau keluar parti disebabkan kecewa dengan perjuangan Presiden Parti yang semakin hilang arah, adalah palsu dan bersifat fitnah.

“Sehingga kini, saya tidak melihat perkara tersebut, malah kekuatan, visi dan misi Presiden parti Datuk Seri Mohd Shafie Apdal masih lagi jelas. Presiden tidak perlu akur dengan tekanan luar, malah kekal dengan pendirian untuk tidak menandatangani perjanjian kepercayaan dan perbekalan (CSA) yang ditawarkan kerajaan.

“Sejak PRU-14, pihak di sebelah sana yang terus melatah, malah sanggup tukar parti dan beli ADUN Warisan semata-mata mahu terus berkuasa,” katanya. Rina juga memegang jawatan Naib Ketua Wirawati Sabah dan Ketua Wirawati Bahagian Kalabakan.

Menurut Rina, dia tidak terkejut pun bila dimaklum mengenai laporan tersebut.

Pertama, umum mengetahui portal berkenaan memang dikendalikan cybertrooper yang hidupnya bergantung kepada fitnah untuk popular. Mungkin itulah sumber rezeki mereka untuk makan dan membesarkan keluarga dengan cara fitnah orang.

Kedua, orang ramai sedia maklum, blog-blog atau page sebegini ‘is nothing’ kecuali hanya orang yang malas berfikir sahaja akan menganggap ia betul dan perlu dibahaskan.

Ketiga, fitnah sebegini adalah bertujuan melemahkan penyokong. Namun, saya tahu penyokong saya di Kukusan tidak akan mudah tertipu. Ini kerana hubungan rapat saya dengan penyokong dan penduduk Kukusan menerusi siri lawatan yang sentiasa saya kongsikan dalam Facebook.

“Tiada istilah keluar parti di pihak ADUN Kukusan. Saya masih teg – BorneoToday


Hujan Lebat Setempat Di Pantai Barat Sabah Dijangka Berterusan Sepanjang Minggu Ini

KOTA KINABALU: Hujan lebat setempat yang berlaku sejak Mei lalu khususnya di pantai barat Sabah dijangka berterusan sepanjang minggu ini dan boleh menyebabkan banjir kilat di kawasan yang berisiko.

Pengarah Jabatan Meteorologi negeri, Ambun Dindang, berkata walaupun pada Monsun Barat Daya ini keadaan cuaca secara relatifnya adalah lebih kering tetapi hujan lebat boleh berlaku pada fasa awal monsun.

“Pada masa ini, pertembungan angin dari darat dan laut berlaku ditambah dengan kelembapan udara yang tinggi menyebabkan pembentukan awan hujan terutamanya di kebanyakan kawasan pantai barat. Sebab itu beberapa kawasan di pantai barat terutamanya Kota Kinabalu dan Penampang kerap berlaku hujan pada waktu petang.

“Keadaan ini (pertembungan angin) kondusif untuk pembentukan awan besar yang boleh menyebabkan berlakunya hujan lebat setempat dengan kuantiti hujan agak lebat dalam tempoh satu hingga dua jam.

“Apabila sesebuah kawasan itu tidak dapat menampung hujan lebat (khususnya yang berdepan masalah perparitan), ia akan menyebabkan berlakunya banjir kilat,” katanya ketika dihubungi di sini hari ini.

Beliau berkata demikian sebagai mengulas situasi cuaca semasa di Sabah berikutan hujan lebat pada Sabtu lalu yang menyebabkan beberapa kawasan termasuk jalan raya seperti di Kampung Tebobon, Telipok dan Rugading mengalami banjir kilat.

Keadaan itu menyebabkan berlakunya kesesakan jalan raya hingga lebih lima jam, khususnya kepada pengguna yang menggunakan laluan Kota Kinabalu-Kota Belud, yang menuju ke pusat bandar raya dan sebaliknya.

“Apabila aktif sepenuhnya Monsun Barat Daya nanti, angin bertiup secara konsisten dari arah Barat Daya maka cuaca akan bertambah baik. Justeru, dijangkakan sehingga hujung minggu ini, hujan lebat setempat masih berlaku di kawasan pantai barat.

“Oleh kerana ia boleh membawa hujan lebat, ada kemungkinan ia boleh membawa kepada tanah runtuh khususnya di kawasan lereng bukit dan tanah yang tidak kukuh,” katanya.

Bagaimanapun, katanya ia tidak akan menyebabkan banjir besar seperti ketika Monsun Timur Laut.

Sementara itu, Pengarah Angkatan Pertahanan Awam Malaysia (APM) Sabah, Kolonel Kamal Mokhtar, berkata anggota APM sentiasa bersiapsiaga untuk menghadapi apa juga bencana susulan hujan lebat setempat yang dijangka berterusan sepanjang minggu ini.

“Walaupun hujan lebat setempat ini hanya menyebabkan banjir kilat sahaja, tetapi anggota APM di seluruh negeri sentiasa bersiap sedia, malah anggota kita juga sudah menjalani latihan secara berkala untuk menghadapi apa juga bencana,” katanya. – Berita Harian


24 PTI Termasuk Penagih Dadah Ditahan Dalam Ops Bersepadu

KOTA KINABALU, 19 Julai – Seramai 24 individu termasuk seorang lelaki positif dadah menerusi saringan ujian air kencing ditahan dalam operasi pendatang asing tanpa izin (PATI) dijalankan di lima lokasi sekitar bandar raya ini, semalam.

Ketua Polis Daerah Kota Kinabalu ACP Habibi Majinji berkata dalam operasi bermula 1 tengah hari  hingga 8 malam itu, individu ditahan berumur antara 14 hingga 63 tahun, dan mereka masing-masing akan disiasat mengikut Seksyen 6(1)(C) Akta Imigresen 1959/63 serta Seksyen 15(1)(A) Akta Dadah Berbahaya 1952.

“Seramai 124 orang diperiksa dalam operasi ini, namun, 100 orang dilepaskan setelah keluarga dan majikan masing-masing memberi kerjasama menghantar kad pengenalan serta pasport asal ketika pemeriksaan dokumen pengenalan diri dibuat di Ibu Pejabat Polis Kota Kinabalu bagi tujuan dokumentasi.

“Tumpuan lokasi operasi dijalankan adalah di sekitar Kota Kinabalu termasuk Manggatal bagi membendung kadar pertumbuhan PATI yang mengundang kepada kegiatan jenayah di bandar raya ini,” katanya dalam kenyataan di sini, hari ini.

Habibi berkata operasi dijalankan selama tujuh jam itu turut dibantu oleh beberapa agensi lain termasuk Jabatan Pendaftaran Negara, Jabatan Imigresen serta Dewan Bandaraya Kota Kinabalu, dan operasi tersebut akan diteruskan pada masa akan datang.

Orang ramai turut dialu-alukan untuk menyalurkan sebarang maklumat di balai polis berhampiran atau menerusi media sosial seperti Facebook Polis Kota Kinabalu dalam usaha membanteras jenayah, PATI, dadah dan gejala sosial negatif di sekitar Kota Kinabalu, katanya.


Musa Aman Dijadual Adakan Sidang Media Tengah Hari Ini

KOTA KINABALU: Bekas Ketua Menteri Sabah Tan Sri Musa Aman dijadual mengadakan sidang media di kediamannya di Luyang, di sini, tengah hari ini.

Bagaimanapun, jemputan sidang media yang diedarkan kepada pengamal media melalui aplikasi WhatsApp, tidak menyatakan tujuan sidang media pada jam 12 tengah hari itu, namun berkemungkinan berkaitan perkembangan politik semasa di Sabah.

Semalam, Musa dalam sidang media di kediamannya, mendakwa memperoleh majoriti mudah hasil kerjasama pelbagai parti untuk membentuk kerajaan baharu.

Pagi tadi, Ketua Menteri Sabah Datuk Seri Mohd Shafie Apdal menemui Yang Dipertua Negeri Sabah Tun Juhar Mahiruddin di Istana Negeri di sini dan kenderaan yang membawa ketua menteri itu dilihat memasuki perkarangan istana pada jam 8.25 pagi.

Ketika ini, Mohd Shafie sedang mengadakan perjumpaan tertutup dengan Ahli Dewan Undangan Negeri (ADUN) dan Anggota Parlimen blok kerajaan di Pusat Pentadbiran Negeri Sabah di sini dan akan disusuli dengan sidang media kemudian. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Jangan Ulangi Kesilapan Warisan Plus Tangani Covid-19 – Yong Teck Lee

KOTA KINABALU: Presiden SAPP, Yong Teck Lee, menggesa kerajaan negeri yang diterajui Gabungan Rakyat Sabah (GRS) supaya tidak mengulangi kesilapan kerajaan terdahulu pimpinan Warisan dalam menangani wabak Covid-19.

Katanya, kerajaan yang baru dipilih itu akan dinilai dari segi kejayaannya memulihkan ekonomi dan menangani gelombang pandemik Covid-19.

“Ketua menteri (Hajiji Noor) telah memulakan langkah dengan baik apabila menyatakan dengan tegas bahawa kerajaan akan menumpukan perhatian untuk membangunkan semula ekonomi.

“Malangnya, ia disusuli dengan langkah pertama pemerintahan yang menimbulkan kekeliruan sama ada terdapat sekatan penuh atau hanya sekatan perjalanan rentas daerah.

“SOP (prosedur operasi standard) yang berbeza diumumkan dan kemudian ditarik balik tanpa penjelasan. Ini amat malang kerana perkara terburuk boleh berlaku dalam pengurusan krisis kerana kekeliruan,” katanya dalam kenyataan, hari ini.

Yong berkata, kerajaan negeri dan persekutuan perlu bertindak bersama-sama bagi mengatasi kekurangan serta memperbaiki kesilapan yang dilakukan oleh kerajaan terdahulu pimpinan Warisan.

“Kita harus belajar daripada kesilapan terdahulu dan bukan mengulanginya.

“Semasa pelaksanaan pelbagai peringkat perintah kawalan pergerakan (PKP) dari bulan Mac dan seterusnya tahun ini, orang awam kebingungan dengan kerajaan Warisan ketika itu yang mengambil tindakan bertentangan dengan keputusan kerajaan persekutuan.

“Tetapi sekarang, kerajaan persekutuan dan negeri tergolong dalam gabungan (politik) yang sama, ia satu kelebihan yang dijanjikan GRS kepada rakyat Sabah,” katanya.

Beliau juga yakin kerajaan mampu mengangani gelombang baru Covid-19 berdasarkan pengalaman menangani gelombang pertama wabak berkenaan pada Mac lalu.

“Tidak seperti pada Mac tahun ini, ketika Covid-19 pertama kali menular, kini semua negara mempunyai pengalaman dalam menangani krisis berkenaan, termasuk kesan ekonominya.

“Oleh itu, kerajaan negeri dan persekutuan tidak mempunyai alasan bahawa gelombang kedua Covid-19 ini lebih sukar ditangani daripada gelombang pertama,” katanya.- FMT


Perjuangan Tun Sakaran Demi Sosioekonomi, Pendidikan Rakyat Sabah

KOTA KINABALU: Negara khususnya Sabah, hari ini kehilangan seorang tokoh yang tidak pernah jemu berjuang demi meningkatkan tahap sosioekonomi dan pendidikan rakyat, serta syiar Islam di negeri ini, setelah pemergian Tun Sakaran Dandai, awal hari ini.

Yang Dipertua Negeri Sabah kelapan itu menghembuskan nafas terakhirnya di Hospital Gleaneagles di sini pada pukul 5.30 pagi tadi setelah dirawat di Unit Rawatan Rapi hospital itu akibat jangkitan Covid-19, sejak dimasukkan ke hospital itu pada 18 Ogos lalu.

Budi ditabur Sakaran, 91, tidak akan dapat dilupakan rakyat Sabah terutama di tempat asalnya Semporna apabila Allahyarham mengasaskan pembukaan tanah-tanah Rancangan termasuk Pulau Semporna, Mentaritip Pegagau dan Lihak-Lihak sekali gus meningkatkan tahap sosioekonomi penduduk kawasan itu.

Jasa Allahyarham dalam bidang pendidikan dan syiar Islam juga amat dihargai apabila dilantik menjadi Canselor Pertama Universiti Malaysia Sabah (UMS) dan dianugerahkan Tokoh Maal Hijrah Sabah 2008, serta Tokoh Maal Hijrah Peringkat Kebangsaan 2017.

Sakaran yang berasal dari Semporna, berkhidmat sebagai Yang Dipertua Negeri Sabah kelapan bermula 1 Jan 1995 hingga 31 Dis 2002 dan sebelum itu pernah menjadi Ketua Menteri Sabah kelapan pada 1994.

Dilahirkan pada 15 April 1930 di Kampung Air, Semporna, beliau mendapat pendidikan awal di Sekolah Melayu Semporna, sebelum menyambung pelajaran di Government Vernacular School Semporna (kini dikenali sebagai Sekolah Kebangsaan Pekan Semporna).

Allahyarham juga adalah penerima Ijazah Doktor Kehormat Falsafah (Pengurusan) UMS pada 2004.

Dalam kerjayanya, Sakaran memulakan tugas dalam perkhidmatan awam sebagai Kerani Anak Negeri (Native Clerk) di Pejabat Daerah Semporna pada 31 Ogos 1948, dan memainkan peranan penting membangunkan rakyat di peringkat akar umbi melalui perkhidmatannya antaranya di Lahad Datu dan Pejabat Daerah Tuaran.

Pada 1960, Sakaran adalah Ketua Anak Negeri paling muda dilantik ketika itu dan beliau sering memberi perhatian terhadap pembangunan pendidikan di Semporna khasnya, kerana pada masa itu hanya 35 peratus kanak-kanak dalam lingkungan umur bersekolah, dihantar ke sekolah.

Beliau kemudiannya telah membantu dalam mendirikan lebih banyak Sekolah Rakyat untuk meningkatkan taraf pendidikan penduduk Sabah, sebelum bersara daripada perkhidmatan awam pada 1967.

Sakaran pernah terbabit dalam Pertubuhan Bukan Kerajaan antaranya Yang Dipertua Pertubuhan Islam Seluruh Sabah dan mengasaskan Yayasan SABDI yang memfokuskan untuk meningkatkan taraf sosioekonomi dan pendidikan serta menyebar kesusasteraan Islam.

Dalam arena politik, Sakaran pernah menjadi Timbalan Presiden Pertubuhan Kebangsaan Sabah Bersatu (USNO) pada 1986, Pengerusi Badan Perhubungan UMNO Sabah dan Ahli Majlis Tertinggi UMNO kedua-duanya pada 1993.

Allahyarham menjadi Ahli Dewan Undangan Negeri (ADUN) Semporna pada 1976 dan Ahli Parlimen Silam pada 1978, dan kemudian ADUN Sulabayan pada 1985 sebelum mempertahan kerusi berkenaan selama lapan penggal.

Sakaran juga pernah menganggotai Kabinet Sabah bermula 1971 antaranya sebagai Menteri Kebudayaan, Kesenian dan Pelancongan Sabah; Menteri Pertanian dan Perikanan Sabah, dan Menteri Tanah dan Pembangunan Koperasi.

Pada 17 Mac 1994, beliau mengangkat sumpah sebagai Ketua Menteri Sabah kelapan, kemudian pada 1 Januari 1995 menjadi Yang Dipertua Negeri Sabah kelapan.

Allahyarham menjadi Yang Dipertua Negeri Sabah selama dua penggal sehingga 31 Disember 2002. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kanak-Kanak Maut Akibat Lemas Dalam Kolam

LABUAN: Seorang kanak-kanak lelaki lemas dipercayai terjatuh ke dalam kolam di Kampung Layang-Layangan, Labuan, petang semalam.

Mangsa, Mohammad Nazrullah Hazizul Fahmi, 8, dikatakan bermain bersama abangnya di kawasan berkenaan sebelum terjatuh ke dalam kolam terbabit.

Kejadian disedari nenek mangsa apabila abang mangsa yang berusia 10 tahun menjerit meminta pertolongan.

Wanita itu berjaya menyelamatkan abang mangsa, manakala mangsa lemas di kolam berkenaan.

Ketua Polis Daerah Labuan, Superintendan Muhamad Farid Ahmad berkata, pihaknya menerima maklumat kejadian itu pada 5.35 petang dan bergegas ke lokasi kejadian.

Katanya, Jabatan Bomba dan Penyelamat Malaysia (JBPM) dimaklumkan sudah berada di tempat kejadian dan membawa kanak-kanak terbabit ke Hospital Labuan.

“Polis yang menjalankan siasatan lanjut di hospital mendapati mangsa disahkan meninggal dunia oleh pegawai perubatan dan punca kematian dipercayai akibat lemas.

“Siasatan mendapati, mangsa bersama abangnya berada di kawasan kolam yang terletak berdekatan kebun dengan nenek mereka. Kebun berkenaan diusahakan neneknya,” katanya dalam kenyataan media, hari ini.

Muhamad Farid berkata, pasukan bomba yang dihubungi berjaya menemui mangsa di dalam kolam sebelum dikejarkan ke hospital untuk tindakan lanjut.

“Setakat ini, tiada unsur jenayah dapat dikesan dan kes disiasat sebagai kes mati mengejut,” katanya.- HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


(VIDEO) Penduduk Terkejut, Dua Gajah Pygmy ‘Lapar’ Masuk Kampung

KINABATANGAN: Kekerapan gajah pygmy memasuki kawasan penempatan, khususnya beberapa perkampungan di daerah ini dikenal pasti antara kesan penerokaan hutan yang menjadi habitat semulajadi haiwan berkenaan.

Malah, aktiviti penerokaan hutan itu bukan saja merosakkan ekosistem hutan tetapi turut menjejaskan sumber makanan haiwan itu.

Terbaru, dua gajah pygmy yang dipercayai kelaparan tiba-tiba masuk ke Pusat Penempatan Masyarakat Setempat (PPMS) Sukau, di sini untuk mencari makanan, Rabu lalu.

Dalam kejadian jam 5.20 pagi itu, beberapa penduduk terkejut selepas melihat kehadiran dua gajah berkenaan di hadapan rumah mereka, termasuk memakan ubi kayu ditanam penduduk kampung.

Penduduk, Mansor Ismail, 39, berkata dalam kejadian awal pagi itu, dia dikejutkan isterinya yang memberitahu terdapat terdapat dua ekor gajah di hadapan rumah mereka.

“Ia adalah dua ekor gajah pygmy Borneo jantan. Sebelum ini, jarang haiwan ini masuk ke kampung namun mereka kini semakin kerap mencari makan di kampung kami.

“Kehadiran gajah sememangnya biasa bagi kami penduduk sini. Dari dulu lagi, kampung kami menjadi laluan gajah, namun tidaklah begitu kerap seperti akhir-akhir ini,” katanya ketika dihubungi, di sini hari ini.

Sementara itu, Pengarah Projek Seratu Aatai, Dr Nurzhafarina Othman, berkata perubahan laluan gajah itu disedari sejak kebekalangan ini berikutan penerokaan hutan bagi tujuan pembangunan di Sukau.

“Haiwan dilindungi itu juga sudah tidak melalui laluan perjalanan mereka sebelum ini, termasuk dari kawasan Abai ke Batu Puteh, di sini. Ia juga sudah tidak bergerak dalam kumpulan besar, sebaliknya dalam kumpulan kecil.

Seratu Aatai adalah sebuah badan bukan kerajaan (NGO) yang diwujudkan bagi menangani isu melindungi gajah di negeri ini.

Dr Nurzhafarina berkata, pada masa-masa tertentu sebelum ini, pihaknya mudah mengetahui lokasi kumpulan gajah berkenaan berikutan kebiasaan laluan digunakannya.

“Namun, semakin sukar meramalkan lokasinya berkumpul sekarang kerana ia tidak lagi menggunakan laluan sama, selain bergerak dalam kumpulan kecil antara enam hingga 10 ekor. Dulu, kumpulan gajah ini boleh mencecah sehingga 160 ekor dalam satu pergerakan,” katanya.

Mengenai kehadiran gajah di PPMS, Dr Nurzhafarina berkata, pihaknya sudah menerima laporan berhubung kehadiran gajah di kawasan penempatan itu.

“Kita sudah menghantar tiga anggota untuk menyertai kawalan di sana sejak kelmarin. Pada bulan lalu juga, kita ada menerima laporan dan kawalan turut dilakukan. Ia tidak bersifat agresif dan apa yang penting haiwan ini jangan diprovokasi,” katanya.


Ular Sawa Makan Tuan

BANDUNG: Lelaki temui maut selepas dipercayai dibelit hingga mati oleh ular sawa peliharaannya sendiri ketika dia sedang memandikan reptilia itu di rumahnya di sini pada Jumaat lalu.

Tribunnews melaporkan, Jana, 42, dipercayai memandikan ular sawa peliharaannya sepanjang tiga meter di belakang rumahnya di kampung Citiru sebelum dia diserang dan dibelit haiwan berkenaan.

Isteri mangsa, Elah, 38, memberitahu, mayat suaminya ditemui anaknya dalam keadaan tertiarap sebelum ular seberat 17 kilogram itu masuk ke dalam saluran air di belakang rumah.

Elah berkata, suaminya sudah membela ular sebagai hobi dan dia turut membela beberapa ekor ular tedung selar.

“Suami saya juga menjual ular tedung kepada penduduk yang memakan haiwan itu.

“Saya pasrah suami saya meninggal dunia kerana ular, sudah takdir,” katanya kepada Tribunnews. – Agensi


MA63 perlu dilaksana segera

TUN Dr Mahathir Mohamad ketika berucap pada sambutan Hari Malaysia Ke-55 di Padang Merdeka, Kota Kinabalu memberi jaminan kerajaan Pakatan Harapan (PH) menerusi slogan ‘Malaysia Baharu’ akan mengembalikan status rakan sekutu kepada Sabah dan Sarawak.

Perdana Menteri dilaporkan mengambil maklum mengenai penukaran status Sabah dan Sarawak dari rakan sekutu kepada negeri sebelum ini dan pengembalian status itu sebahagian proses yang akan dilaksanakan selepas kajian semula Perjanjian Malaysia 1963 (MA63) disiapkan.

Ini dengan sendirinya mengembalikan status Sabah dan Sarawak sebagai wilayah seperti terkandung dalam MA63 yang memberi negara, asas kukuh untuk mengeratkan hubungan ketiga-tiga wilayah, iaitu Semenanjung, Sabah dan Sarawak.

Dua dokumen penting untuk rujukan hak Sabah dan Sarawak dalam MA63 perlu digunakan untuk mengembalikan status rakan sekutu kepada wilayah berkenaan.

Dokumen itu ialah Perkara 20 di Sabah dan Perkara 18 di Sarawak yang sangat penting untuk menjaga hak rakyat kedua-dua negeri berkenaan yang mencakupi pembahagian royalti hasil minyak dan gas, kuasa imigresen, perkhidmatan awam, kewarganegaraan, bahasa dan wakil di Persekutuan.

MA63 ditandatangani di London pada 7 Julai 1963 yang menjadi detik permulaan pembentukan Malaysia pada 16 September 1963.

Perjanjian Malaysia diperkenankan pemerintah tertinggi British, Queen Elizabeth II, disusuli Yang di-Pertuan Agong ketika itu, Tuanku Syed Harun Putra Syed Hassan Jamalullail pada 26 Ogos 1963.

Bertitik tolak daripada Perjanjian Malaysia 1963 (MA63) itulah diwujudkan Akta Malaysia yang kini sebahagian daripada Perlembagaan Persekutuan.

MA63 pernah dipinda dalam Perlembagaan Persekutuan pada 1976 menyebabkan status rakan sekutu bertukar kepada negeri menyebabkan kedua-dua wilayah yang pernah bergelar negara (diulang: negara bukan negeri) itu sama status dengan negeri lain di Semenanjung.

Pindaan itu disifatkan beberapa penganalisis sebagai perlanggaran kepada MA63 yang asalnya menggabungkan Sabah, Sarawak dan Singapura dengan Persekutuan Tanah Melayu.

Tidak hairanlah, Presiden Parti Rakyat Sarawak yang juga Timbalan Ketua Menteri Sarawak, Tan Sri Dr James Jemut Masing mempertikaikan cadangan kerajaan PH untuk mengkaji semula perjanjian berkenaan. Sebaliknya, apa yang termeterai dalam perjanjian asal di London pada 1963 perlu dilaksanakan segera.

Alasannya, perjanjian berkenaan diperakui Pertubuhan Bangsa-Bangsa Bersatu (PBB) yang bertujuan untuk menubuhkan Persekutuan Malaysia seperti yang wujud hari ini.

Pensyarah Sejarah Universiti Malaysia Sabah (UMS), Prof Madya Dr Bilcher Bala menyambut baik tuntutan Sarawak dan Sabah menerima royalti minyak yang lebih tinggi sehingga 20 peratus, berbanding lima peratus diterima ketika ini juga wajar dilaksanakan.

“Saya juga bersetuju supaya 40 peratus hasil bumi Sabah diserahkan kepada wilayah itu seperti termaktub dalam Perlembagaan Persekutuan.

“MA63 perlu dilaksanakan segera selepas banyak perkara terlepas pandang dan ia tidak sepatutnya menjadi bahan politik untuk meraih sokongan dalam pilihan raya,” katanya.

Pengaruh MA63 sangat besar dalam politik Sabah dan Sarawak sehingga banyak pemimpin politik yang tumbang dalam pilihan raya kerana mempertikai pelaksanaannya.

Rakyat Sabah dan Sarawak boleh bersengketa dalam bab parti politik, namun jangan sesekali menyentuh MA63 kerana ia boleh membawa padah. Mereka akan bangkit mempertahankannya.

Sebab itulah, bukan satu kejutan apabila Ahli Parlimen Kimanis yang juga bekas Menteri Luar, Datuk Seri Anifah Aman memaklumkan keputusannya keluar UMNO, kelmarin kerana Barisan Nasional (BN) gagal menunaikan janji berkaitan MA63.

Sejak 2015, Anifah bersama-sama pemimpin kerajaan dan pembangkang ketika itu giat menganjurkan program berkaitan tuntutan Perkara 20 mencakupi royalti minyak menerusi siri Forum Perjanjian Malaysia 1963.

Mengulas lanjut pindaan Perlembagaan pada 1976, Aktivis Perjanjian Malaysia, Zainnal Ajamain beranggapan pindaan yang memasukkan Sabah dan Sarawak sebagai negeri dalam Persekutuan Tanah Melayu sangat tidak wajar.

Pindaan Perkara1(2) Perlembagaan Persekutuan yang diluluskan pada 13 Julai 1976 didakwa merendahkan status Sabah dan Sarawak sebagai negeri yang membentuk Persekutuan Tanah Melayu.

Pindaan itu turut melanggar Perlembagaan Persekutuan kerana Sabah dan Sarawak tidak pernah terbabit dalam menandatangani perjanjian Persekutuan Tanah Melayu 1948 yang dibentuk oleh 11 negeri.

Perjanjian Malaysia ialah persetujuan menggabungkan dua wilayah Borneo, iaitu Sabah dan Sarawak, Singapura dan negeri sedia ada dalam Persekutuan Tanah Melayu dalam kesatuan yang dinamakan Malaysia.

“Tetapi Perlembagaan Persekutuan dipinda pada 1976 untuk memasukkan Sabah dan Sarawak dalam Persekutuan Tanah Melayu, sedangkan dua wilayah itu tidak pernah menandatangani Perjanjian Tanah Melayu,” katanya. – BH ONLINE


PPM Tahan Tiga Lelaki Bawa Barang Subsidi Tanpa Kebenaran

SEMPORNA: Tiga lelaki berumur antara 15 hingga 60 tahun ditahan selepas dikesan membawa beberapa jenis barangan bersubsidi tanpa kebenaran di perairan Pulau Mataking, pada pukul 5.30 petang semalam.

Semasa ditahan, Pasukan Polis Marin (PPM) menemukan dan merampas 75 liter minyak petrol, 85 bungkus minyak masak,  tiga kotak belacan serta 30 bungkus ubi kayu.

Komander PPM Wilayah 4 Sabah, Asisten Komisioner Mohamad Pajeri Ali berkata, terdahulu pihaknya melakukan rondaan di kawasan tersebut sebelum menemukan satu bot pam dikendalikan seorang lelaki bersama dua penumpang warga tempatan dalam keadaan mencurigakan.

“Pasukan bertugas kemudian bertindak menahan bot tersebut bagi melakukan pemeriksaan sebelum menemui beberapa barangan bersubsidi dalam kuantiti yang banyak.

“Bagaimanapun, semua suspek gagal mengemukakan sebarang dokumen kebenaran Kementerian Perdagangan Dalam Negeri Dan Hal Ehwal Pengguna atau resit pembelian,” katanya.

Sehubungan itu, semua suspek ditahan manakala semua barangan terbabit termasuk bot dan enjin dianggarkan bernilai hampir RM5,000, dirampas.

Kes disiasat mengikut Seksyen 21 Akta Kawalan Bekalan 1961.


COVID-19: 30 Peratus Pelarian, Penduduk Kampung Muslim Perlu Jalani Ujian

LABUAN, 1 Nov: Sekurang-kurangnya 30 peratus penduduk dan pelarian Filipina di penempatan air setinggan Kampung Muslim di sini, akan menjalani ujian COVID-19 selepas kluster baharu, Kluster Titian dikesan di kawasan itu Jumaat lepas.

Pengarah Jabatan Kesihatan Labuan Dr Ismuni Bohari berkata beberapa kumpulan petugas penjagaan kesihatan telah dimobilisasi ke Skim Penempatan Masyarakat Pelarian (SPMP) Pertubuhan Bangsa-Bangsa Bersatu bagi Pelarian (UNHCR) itu setiap hari untuk menjalankan ujian terhadap penduduk.

“Kami melakukan yang terbaik untuk memastikan penduduk di penempatan itu menjalani ujian COVID-19 seramai yang boleh, sasaran kami adalah sekurang-kurangnya 30 peratus daripada jumlah penduduk.

“Satu-satunya cara untuk memasuki rumah-rumah di kawasan setinggan itu ialah jambatan kayu lama yang sudah reput dan menunggu masa untuk runtuh, dan ini yang melambatkan proses saringan,” katanya kepada Bernama.

Pengarah Majlis Keselamatan Negara (MKN) Labuan Nurzalizah Kartika Abdullah berkata kira-kira 3,200 penduduk dan pelarian tinggal di penempatan itu.

Dr Ismuni berkata penempatan Kampung Muslim dibahagi kepada empat blok – Kampung Muslim Haji Boy, Sebor Laut, Bakau dan Bugis Bajau.

“Kami perlu menggunakan bot untuk memasuki kawasan berkenaan dan ini sangat mencabar, tetapi kami tiada pilihan, kami harus pastikan penduduk di kawasan itu diuji secepat yang mungkin,” katanya dan menambah kawasan itu yang dipenuhi oleh warga asing akan berada di bawah pengawasan ketat semasa pandemik COVID-19 ini walaupun kes di sana mungkin rendah.

Labuan merekodkan kes baharu setiap hari sejak 28 Sept lepas dengan kes kumulatif sebanyak 469 setakat semalam.

Labuan, hab minyak dan gas serta pusat perniagaan dan kewangan antarabangsa Malaysia itu kini dalam senarai 10 teratas yang merekodkan banyak kes COVID-19 dengan lima kluster aktif iaitu Saguking yang mencatat 231 kes, Limbungan (28), Bina (22), Titian (12) dan Bundle (31 kes).- BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Rasa Tidak Puas Hati Terus Meningkat Dalam Warisan, PKR Sabah

KOTA KINABALU: Petanda rasa tidak puas hati semakin bertambah dalam 2 parti utama di negeri ini, dengan PKR Sabah mengumumkan pemecatan 2 pemimpin bahagian, sementara pemimpin bahagian Warisan mendakwa 600 ahli di bahagian itu keluar parti.

PKR Sabah secara rasmi mengumumkan pemecatan ahli Parlimen Ranau Jonathan Yasin dan Adun dilantik Jafari Waliam, ketua PKR Libaran, yang keluar parti itu 3 bulan lepas.

Ketua PKR Kudat Rahimah Majid juga dipecat, sementara 3 pemimpin bahagian parti itu juga digantung, iaitu Kong Hong Min (Tawau), Roland Chia (Sepanggar) Haris Thomas Tupang (Silam) dan Aslan Kansut (Tenom).

FMT difahamkan bahawa biro disiplin PKR Sabah memanggil mereka terlibat bagi menjelaskan tindakan masing-masing, walaupun sebilangannya telah pun mengumumkan penarikan diri mereka atau dilaporkan keluar parti lebih awal seperti Jafari dan Yasin.

Dalam perkembangan lain, ketua penerangan negeri Adam Fistival berkata, PKR Sabah akan menghantar notis kepada timbalan ketua parti itu di Kalabakan Mohd Jailani Chachu supaya mengemukakan bukti bahawa 2,000 ahli parti itu keluar PKR dan sekiranya gagal parti bercadang untuk memfailkan saman terhadap beliau.

“Jangan hanya bercakap bagi meraih publisiti murahan,” katanya.

600 ahli Warisan dilaporkan keluar parti di Sepanggar

Ketua Wanita Warisan Sepanggar, Raisa Abd Ghaffur berkata hari ini bahawa beliau dan 600 ahli keluar parti kerana hilang kepercayaan terhadap kepimpinan ketua bahagian itu, Azis Jamman.

Raisa berkata, Azis, yang merupakan ahli Parlimen Sepanggar tidak pernah menjawab panggilan beliau berhubung penganjuran program parti dan kerja kebajikan.

Bagaimanapun timbalan Raisa, Faizah Din, yang mengambil alih kedudukan Raisa berkata, pemergian beliau adalah disebabkan alasan peribadi.

Beliau berkata, Raisa hanya kembali melakukan kerja-kerja parti baru-baru ini, iaitu dalam tempoh pelaksanaan perintah kawalan pergerakan (PKP) selepas cuti bersalin selama 3 bulan. – FreeMalaysiaToday


Peter Anthony Hadapi Dua Pertuduhan Pengubahan Wang Haram

KOTA KINABALU: Menteri Pembangunan Infrastruktur Sabah Datuk Peter Anthony tiba di Kompleks Mahkamah Kota Kinabalu bagi menghadapi pertuduhan berhubung pengubahan wang haram membabitkan Pihak Berkuasa Kemajuan Pekebun Kecil Perusahaan Getah (Risda).

Peter yang berpakaian sut hitam tiba pada 8.15 pagi dengan ditemani peguamnya Martin Tommy.

Hanya tiga wakil media termasuk Bernama dibenarkan masuk ke bilik bicara untuk mengikuti prosiding berkenaan, manakala pengamal media lain menunggu perkembangan di luar mahkamah.

Langkah itu bertujuan mematuhi prosedur operasi standard (SOP) dan normal baharu menerusi amalan penjarakan sosial bagi mengekang penularan Covid-19.

Suasana di sekitar Kompleks Mahkamah Kota Kinabalu setakat ini masih terkawal dan tinjauan mendapati pasukan polis bertugas mengawal kelancaran perjalanan prosiding selain memastikan semua penyokong mematuhi penjarakan sosial dan tidak berkumpul.

Semalam, Peter tampil di pejabat Suruhanjaya Pencegahan Rasuah Malaysia (SPRM) Sabah bagi memberi keterangan tiga jam berhubung kes itu.

Sebelum itu, beliau turut disiasat oleh SPRM Sabah pada Selasa mengenai beberapa projek berkaitan kerajaan negeri susulan terdapat laporan dibuat oleh pihak tertentu.

Peter yang juga Ahli Dewan Undangan Negeri (Adun) Melalap adalah seorang kontraktor sebelum beliau menceburi arena politik secara serius pada 2018 dengan menjadi wakil rakyat bagi kawasan berkenaan. – HMetro